Россия Суриядаги Ҳмаймим авиабазасида 10та ёқилғи қуйиш самолётига эга\nРоссия Суриядаги Ҳмаймим авиабазасида 10та ёқилғи қуйиш самолётига эга. Ушбу базада муҳандислик ва аэродром таъминоти тизими яратилган. Бу ҳақда ҳаво космик кучлари вакили полковник Игорь Климовга таянган ҳолда РИА Новости агентилиги хабар бермоқда.\n“Ҳмаймим авиабазасида муҳандислик ва аэродром таъминоти тизими яратилган. Қисқа муддатларда жанг инфраструктурасининг ўнлаб объектлари қурилди, шу жумладан, техникага ёқилғи қуйиш пунктлари, моддий воситалар омборлари, овқатланиш пунктлари, новвойхона барпо этилди. Самолёт ва вертолётларга ёқилғи қуювчи 10та самолётга эгамиз”, - деди у.


Ўзбек абитуриентлари ўзгаришлардан шошиб қолишди - BBC O'zbek\nImage caption Кўпгина абитуриентлар ҳужжат топширишга келганларида ўзгаришлар ҳақида эшитишмоқда\nОлий ўқув юртларига кириш имтиҳонларига оз вақт қолганида имтиҳонлар тартибига киритилган ўзгартиришлар кўплаб абитуриентларни шошириб қўймоқда.\nЙил давомида айрим ҳолларда бир неча йиллар давомида ўзлари истаган факультетга ўқишга кириш учун тайёргарлик кўрган абитуриентлар кутилмаган ўзгартиришлар ортидан ўз йўналишларини ўзгартиришга мажбур бўлганлар.\nБундан ташқари ҳарбий хизматни ўтаганларга берилаётган имтиёз армия сафида хизмат қилмайдиган қиз абитуриентлар учун муаммо сифатида юзага чиқмоқда.\nЎзбекистон Республикаси Президенти Ислом Каримовнинг «Республика олий таълим муассасаларига қабул қилиш тартибини янада такомиллаштириш тўғрисида»ги қарори 2014 йил 30 апрелда имзоланди.\nУндаги ўзгартиришларга қаралса, энди математика бўйича саволлар туркумига олтита информатика бўйича ҳам саволлар киритилади.\nАбитуриентлар ўқишга камида тўққиз ой тайёргарлик кўришаётганини айтишади. Бошқа фандан олтита саволнинг қўққисдан киритилиши уларнинг яхши натижага эришиш имкониятларини тушириб юбориши мумкин.\nЖиззахлик Нодира етти ойдан бери холаси билан Жиззах Педагогика Университетига кириш учун тайёргарлик кўради.\nУнинг холаси аввал бошдан Мактабгача таълим факультетига кирмоқчи бўлган, бироқ ҳужжатларни топширишга борган вақти факультетга кириш фанлари тубдан ўзгарганига гувоҳ бўлган.\n"Олдин она тили ва адабиёт, иккинчи блоги - тарих ва учинчи блоги биология эди. Ҳозир биринчи блок - математика, иккинчи блок - она тили ва адабиёт, ҳамда учинчи блок инглиз тили бўлган. Бу нарса холам ўша факультетга топшириш учун борганида маълум бўлди. Энди холам ноиложликдан Бошланғич таълим факультетига топширишга мажбур бўлаяпти", - дейди Нодира.\nНатижада математикадан тайёргарлик кўрмаган абитуриентлар, ўзларининг қизиқиши бўлмаса ҳам, она тили ва адабиётдан имтиҳон топшириш мумкин бўлган бошқа факультетларга ҳужжат топширишга мажбур бўлмоқда.\nОлий таълим вазирлиги қабул имтиҳонлари тўғрисидаги ўзгартиришлар нима учун айнан имтиҳонлар арафасида қабул қилингани ва бу абитуриентларга ноқулайликлар келтириб чиқаргани борасида изоҳ бермаган.\nАбутуриентларга ноқулайликлар фақат бу билан чекланиб қолмайди. Ҳарбий хизматдан тавсиянома олиб келганларга бериладиган имтиёз ҳам армияга боролмаган бошқа йигитлар ёки одатда бормайдиган қизлар учун катта муаммо туғдирган.\nҲарбий қисмдан тавсиянома олиб келган собиқ аскарлар ўқув юртларига киришда тўплаш мумкин бўлган энг юқори балнинг 27 фоизи миқдорида қўшимча балл шаклида имтиёзга эга бўлади. Бу 61,2 баллга тенг.\nНодира топширган факультетга айни вақтда тўққизта ҳарбий қисм тавсияномасига эга абитуриент ҳужжат топширган. Атиги 10та бюджет асосида берилган ўринларларни эгаллашга айнан ушбу абитуриентларнинг имкони катта бўлиб турибди.\n"Армиядан келиб имтиёз олиб келганларни кириш балли каттароқ факультетларга топширсайди, деб ўтирамиз. Чунки уларнинг ҳеч бўлмаганда шартнома асосида кириши аниқ. Агар улар топширган факультетга балли етмаса, ўша балли етадиган факультетга кўчириб беришади", - дейди Нодира.\nҲарбий тавсияномага эга бўлган абитуриентлар аризасида иккита Олий таълим муассасасини кўрсатишади. Биринчиси - ўзлари ҳужжат топшираётган ўқув юрти, иккинчиси эса йўналиш бўйича тест синовлари топширадиган фанлар мажмуаси (блоки) ва таълим соҳаси мос бўлган яна бошқа олийгоҳ.\nБу каби имтиёз бошқа абитуриентларга берилмаган.\nОлий ўқув юртларига кириш имтиҳонларида иштирок этиш учун бу йил расмлар олийгоҳнинг ўзида тушириладиган бўлган. Абитуриентларнинг бошқа ерда тушиб келган расмлари қабул қилинмаяпти.\nТошкент давлат юридик университети ўқитувчиси ҳозир университет қабул комиссиясида ишлаётган Хушнуд Худайбердиев Твиттердаги саҳифасида ушбу қарор абитуриентлар учун қўшимча ҳаражат эканлигин ёзган ва ушбу пулларнинг қаерга кетаётгани билан қизиққан.\n"Жорий йилда ОТМларга 500 мингдан ортиқ абитуриент ҳужжат топшириши кутилмоқда. Ҳаммасини мажбуран расмга олсак, бюджет қуйидагича бўлади. Ўртача олтита расмни уч минг сўмдан деб олсак, республика бўйича бир ярим миллиард сўм бўлади. Бундай катта маблағ қаерга кетади? Кимнинг чўнтагига?" - дея савол беради университет ўқитувчиси.\nХудайбердиев ушбу амалнинг қонуний асоси йўқлигини ва аҳолига эълон қилинмаганини ёзади. Ва бу хаосга олиб келиши мумкинлигидан огоҳлантиради.\nАйни кунда Ўзбекистондаги олий таълим муассасаларига 300 мингдан ортиқ абитуриент ҳужжат топширган. Олий ўқув юртлари жами 62 минг 900та йигит қизни ўқишга қабул қилади. Абитуриентлар сони 20 июлгача 500 мингтага етиши кутилмоқда.


Бу мессенжернинг хавфидан ҳатто БМТ раҳбарияти ҳам огоҳлантирган! - Terabayt.Uz\nБирлашган Миллатлар Ташкилоти раҳбарияти ўз ходимларига иш бўйича мулоқотлар ҳамда муҳим хабарлашувлар учун WhatsApp иловасидан фойдаланмасликни тавсия этган. Бу ҳақда БМТ бош котиби расмий вакилининг ўринбосари Фарҳон Ҳақ айтган.\nЎҚИНГ: WhatsApp ҳақида сиз билган ва билмаган фактлар\n«Ҳимояланмаган алоқа механизми бўлгани учун, айни дамда БМТ раҳбариятида WhatsApp ишлатмаслик тавсия этилган. Шундай экан, бош котиб Антониу Гутерреш ундан фойдаланмайди, деб ўйлайман», – деган Фарҳон Ҳақ. Унинг қўшимча қилишича, БМТ ходимларига мазкур иловадан воз кечиш бўйича расмий буйруқ 2019 йилнинг июнидаёқ берилган экан.\nAmazon раҳбари Жефф Безоснинг смартфонини хакерлар айнан шу илова орқали бузиб киришгани ва бунда Саудия Арабистони валиаҳдининг ҳам қўли борлиги ҳақидаги саволга БМТ вакили жавоб бермаган. Бу борада бирор фикр билдириш учун ташкилотга кўпроқ маълумот керак бўлишини айтган, холос.\nАйтиб ўтиш ўринлики, Telegram асосчиси Павел Дуров ҳам WhatsApp ҳеч қачон хавфсиз бўла олмаслигини айтган ва сабабини тушунтирган. Бундан ташқари, у яна бир йирик сервис ҳақида жиддий баёнот билан чиқиш қилган...\n#WhatsApp #ахборот хавфсизлиги #иловалар #мессенжер #Бирлашган Миллатлар Ташкилоти


Трамп мактабларни очишни талаб қилди — акс ҳолда пул берилмайди » Ўзбекистон янгиликлари – Zamin.uz\n, 04 2020, 02:11\n11 июл, 13:48 1 132 Дунё\nМасофавий таълимни танқид қилган АҚШ президенти Дональд Трамп бўлғуси ўқув йилида мактабларни очиш кераклигини яна бир бор талаб қилди.\n«Масофадан ўқитишни мактабдаги ёки кампусдаги таҳсил билан асло солиштириб бўлмайди. Ўқув муассасалари кузда очилиши шарт. Агар очилмас экан, нега унда федерал ҳукумат уларни молиялаштириши керак? Молиялаштирмайди!», — деб ёзди Трамп «Twitter»даги саҳифасида.\nКоронавирус пандемияси оқибатида АҚШдаги деярли барча мактаблар март ойида ёпилган ва ўқув йили шу тариқа якунига етганди. Янги ўқув йилида мактаблар очиладими ёки таълим масофадан давом эттириладими — ҳозирча ҳеч ким билмайди.\nМактабларни очиш қарори штатлар округлари доирасида қабул қилинади. Хусусий мактаблар ва университетлар, амалдаги қоидалар ва штатларнинг талабларидан келиб чиқиб, очилиш-очилмаслик борасида мустақил қарорга келади.\nТрамп мактабларни очиш борасида губернаторларга босим ўтказиш нияти борлигини сешанба куни маълум қилганди.\nФранциядаги шаҳарча маъмурияти мактабларни очишга рухсат бермагач, дарслар ўрмонда ўтилди 16 мая, 09:35\n«Тожикистонда ҳали коронавирус йўқ». Ҳукумат боғча ва мактабларни ёпди 25 апр, 19:35\nДональд Трамп криптовалютани кескин танқид қилди 12 июл, 20:00\nТрамп Оқ уйда "Йил ўқитувчилари"ни қабул қилди 27 апр, 15:15


ЎЗБЕКИСТОН РЕСПУБЛИКАСИ ОЛИЙ СУДИОҚЛОВ ИНСОННИНГ ЯШАШГА, ҲАЁТГА БЎЛГАН УМИДИ, ИШОНЧИ ҚАЙТА ТУҒИЛИШИДИР from\nҲаётда айбсиз айбдор бўлишдан ёмони йўқ. Аммо чекига шундай кўргулик тушганлар, афсуски, йўқ эмас. Бундайлар кўпинча охирги чора сифатида суддан умид қилади, номи оқланишини истайди.\nЯхшиямки, бугунги кунда оқлов ҳукмлари чиқариш мамлакатимиз судларида одат тусига киргани одамларда адолатга бўлган ишончни янада оширди. Зеро, илгари йиллар давомида судларда оқлов ҳукми қабул қилинмаган.\n…»Абу Сахий» номи билан танилган буюм бозори энг гавжум бозорлардан. Шундай бўлгач, бу ерда ҳар хил одам келиши табиий.\nКимдир яхши, кимдир урушқоқ, кимнингдир сиркаси сув кўтармайди ва ҳоказо. Сотувчилар ҳам ҳамма харидорнинг бирдек кўнглини топиши — қийин.\nГулруҳ дўконига кириб келган она ва қиз билан ҳарчанд яхши муомала қилмасин, бари бир кўнглини топа олмади. Айниқса, нарх масаласида қаттиқ тортишаётган бу икки харидор ҳеч гапга тушунишни истамасди.\nАйтганларига кўнмагач, харидорлардан бири жаҳл устида сотувчига қўлидаги елим идишдаги сувни сепиб юборди.\nКейин ҳақоратга ўтган харидорлар олдига Гулруҳнинг шу атрофда бўлган икки синглиси келиб, опасини ҳимоя қила бошлади. Ўзаро гап талашишдан бошланган жанжал охир-оқибат бир-бирларига қўл кўтаришгача етиб борди. Гулруҳ эса, жанжалашаётган томонларни тинчлантириш, уларни ажратиб қўйиш ҳаракатига тушди. Дўконда кўтарилган шовқин-суронни кўрганлар ҳуқуқни муҳофаза қилувчи органга хабар берди.\nБир қарашда, оддийгина бўлиб кўринган бу келишмовчилик туфайли томонлар аввал терговга, кейин судга қатнай бошлади. Дўконда бўлган барча жазога тортилиши керак эди. Бироқ содир бўлган воқеа кузатув камерасига муҳрланиб қолган экан.\nТергов давомида видеоёзув ҳам иш материалларига қўшилган, албатта.\nЛекин айблов хулосасида Гулруҳнинг «қилмиши» Жиноят кодексининг 277-моддаси 3-қисми билан малакаланган. Бу модда билан у камида беш йил озодликдан маҳрум этилиши керак эди.\nТилидан бирорта ҳақоратли сўз чиқмаган, бировга қўл кўтармаган қаҳрамонимиз, халқ тили билан айтганда, емаган сомсасига пул тўлаши керак эди.\n— Суд жараёнида ишга оид барча материаллар чуқур ўрганиб чиқилди, — дейди жиноят ишлари бўйича Чилонзор тумани суди судьяси Сарвар Орипов. — Видеоёзув синчиклаб кўздан кечирилганда, Гулруҳ исмли аёлнинг аслида айби йўқлиги ўз исботини топди. Суд қарори билан у оқланди. Лекин иш материалларидаги барча ҳолатларни чуқур ўрганмасдан судга тақдим этган, айбсиз инсонни айбдор сифатида кўрсатган терговчига нисбатан хусусий ажрим чиқарилди. Ушбу таъсир чораси туфайли у лавозимидан четлаштирилди.\nЯна бир мисол келтирсак, жиззахлик Ваҳоб исмли шахс ҳам Жиноят кодексининг 186-моддаси 1-қисми билан кодекснинг 57-моддаси қўлланилиб, энг кам ойлик иш ҳақининг 10 баравари миқдорида жарима жазосига судланган. Унинг истеъмолга яроқсиз, деб топилган тамаки маҳсулотлари белгиланган тартибда йўқ қилиниши, ашёвий далил сифатида олинган асбоб-ускуналар давлат фойдасига ўтказилиши белгиланган. Апелляция инстанциясининг ажрими билан ҳукм ўзгаришсиз қолдирилган.\n— Ушбу шахс судга яна мурожаат қилиб, иш ҳолатлари атрофлича, тўла ва холисона ўрганилмасдан айблов ҳукми чиқарилгани, айбсизлигини тасдиқловчи далилларга ҳуқуқий баҳо берилмагани ҳақида важлар келтириб, суд қарорларини бекор қилган ҳолда оқлашни сўради, — дейди Олий суд судьяси Ҳасан Эгамбердиев. — Ушбу мурожаат асосида назорат тартибида суд бўлиб ўтди. Судлов ҳайъати судьянинг маърузаси, прокурорнинг суд қарорларини бекор қилиб, келтирилган шикоятни қаноатлантириб, шахснинг қилмишида жиноят таркиби бўлмагани сабабли ишни Жиноят-процессуал кодекснинг 83-моддаси 2-бандига асосан реалибитация қилиш ҳақидаги фикрини, адвокатнинг шикоятни қаноатлантириш ҳақидаги фикрларини тинглади. Қўшимча гувоҳлар сўроқ қилиниб, шикоятда келтирилган важлар жиноят иши ҳужжатлари билан бирга таҳлил қилинди. Суд қарорига кўра, назорат тартибидаги шикоят қаноатлантирилди.\nШу ўринда савол туғилади: нима учун ушбу шахс оқланди? Буни қонун нуқтаи назаридан асослашга ҳаракат қиламиз. Жиноят кодексининг 9-моддасида шахс қонунда белгиланган тартибда айби исботланган ижтимоий хавфли қилмишлари учунгина жавобгар бўлиши белгиланган.\nЖиноят-процессуал кодексига кўра, иш бўйича исботланиши лозим бўлган барча ҳолатлар синчковлик билан, ҳар томонлама, тўла ва холисона текшириб чиқилиши керак. Шахсни айблаш ва ҳукм қилиш учун жиноят объекти, жиноят туфайли етказилган зиённинг хусусияти ва миқдори, жиноятнинг сабаблари ва мақсадлари исботланган бўлиши шарт.\nОлий суд Пленумининг 2014 йил 23 майдаги «Суд ҳукми тўғрисида»ги қарори 16-бандида айблов ҳукми тахминларга асосланган бўлиши мумкин эмаслиги ва фақат судланувчининг жиноят содир этишда айбли эканлиги суд муҳокамаси давомида исбот қилинган тақдирдагина чиқарилиши кўрсатилган. Айблов ҳукмига жиноят содир этилиши билан боғлиқ барча ҳолатларни текшириш, иш материалларида маълум бўлиб қолган барча кам-кўстни тўлдириш, юзага келган ҳамма шубҳа ва қарама-қаршиликларга барҳам бериш натижасида йиғилган ишончли далилларгина асос қилиб олиниши лозимлиги тушунтирилган.\nБироқ ишни кўриш асносида қуйи судларда қайд этилган қонун талаблари ва Пленум қарори тушунтиришларига риоя этилмагани маълум бўлди.\nАйниқса, иқтисодиёт билан боғлиқ жиноятларга жазо белгилашда истеъмолчиларнинг ҳаёти ва соғлиғи хавфсизлиги талабларига жавоб бермайдиган товар, иш ва хизматларни ишлаб чиқариш, сақлаш, ташиш ва ўтказишга қаратилган айнан қандай норматив-ҳуқуқий ҳужжатлар талаблари бузилганлиги аниқланиши зарур.\nЖиноят иши ҳужжатларидан кўринишича, Жиззах вилояти давлат санитария-эпидемиологик назорат марказининг хулосаси айбловга асос қилиб олинган бўлиб, мазкур хулосада маҳсулот истеъмолга яроқсизлиги аниқланган. Бироқ истеъмолчиларнинг ҳаёти ва соғлиғи хавфсизлигига жавоб бермайдиган маҳсулотни ўтказиш мақсадини кўзлаб ишлаб чиқарганлиги айбли қилмиш ҳисобланишини тасдиқловчи далиллар тўпланмаган.\nҚолаверса, жиноят объекти сифатида қаралган қўлбола тамаки маҳсулотига оид санитария қоида ва меъёрлари мавжуд эмаслиги, давлат реестрида ҳам мувофиқлик сертификатлари расмийлаштирилмагани маълум бўлди.\nҚонунчиликда айбдорликка оид барча шубҳалар, башарти, уларни бартараф этиш имкониятлари тугаган бўлса, гумон қилинувчи, айбланувчи ёки судланувчининг фойдасига ҳал қилиниши лозимлиги, қонун қўлланилаётганда келиб чиқадиган шубҳалар ҳам гумон қилинувчининг, айбланувчининг, судланувчининг фойдасига ҳал қилиниши белгиланган.\nШу каби асосларга кўра, судлов ҳайъати судланувчига нисбатан чиқарилган жиноят ишлари бўйича Ғаллаорол туман судининг ҳукми ва жиноят ишлари бўйича Жиззах вилоят суди апелляция инстанциясининг ажримини бекор қилиб, Ваҳобнинг ҳаракатларида жиноят таркиби мавжуд бўлмаганлиги сабабли уни Жиноят кодексининг 186-моддаси 1-қисми билан айбсиз деб топиб, Жиноят-процессуал кодексининг 83-моддаси 2-бандига асосан реабилитация қилишни лозим, деб топди.


Қарақалпақстанлы мектеп оқыўшылары халықаралық жас қутқарыўшылар жарысына қатнаспақта » KarInform\nНөкис қалалық Халық билимлендириў бөлимине қараслы 31-санлы улыўма билим бериў мектебиниң оқыўшыларынан дүзилген «Жайҳун» командасы Қазақстан Республикасының Көкшетаў қаласында болып өтетуғын халықаралық жас қутқарыўшылар жарысына қатнаспақта. Бул ҳаққында бизге ҚР Халық билимлендириў министрлиги жанындағы Республикалық оқыў методикалық орайы директорының орынбасары Айбек Дәўлетбаев хабар берди.\nДәслеп Астана қаласына жетип барған жерлеслеримизди Өзбекстанның Қазақстандағы елшиханасы ўәкили Д.Ҳакимов күтип алды.\nУсы жылдың 15-19-июль күнлери аралығында Көкшетаў қаласында болып өтетуғын жарысқа Россия, Әзербайжан, Беларуссия, Қырғызстан сыяқлы дүньяның 12 мәмлекетинен жас қутқарыўшылар командалары қатнасыўы күтилмекте.\nУлыўма 11 шәрттен ибарат болған жарыста жерлеслеримиз өзлериниң күшли таярлықлар менен келгенин көрсете алады, деген үмиттемиз.\nМағлыўмат ушын, пайтахтымыздағы 31-санлы улыўма билим бериў мектебиниң оқыўшыларынан дүзилген «Жайҳун» командасы усы жылдың 16-18-май күнлери болып өткен Өзбекстан басқышында 1-орынды ийелеп, халықаралық басқышта республикамыз атынан қатнасыў ушын жоллама алған еди.\nЖарыстың барысы ҳаққында кейинги материалларымыз арқалы таныстырып барамыз.\n«Жас өрт өшириўши» спорт жарысының Нөкис районлы&#1 ...\n«Камалак билимданлары» таңлаўының Нөкис қалалы&#117 ...


Ривожланган давлатлар тажрибаси ҳисоб-китобларни пластик карточкалар асосида амалга ошириш афзаллигини кўрсатди. Чунки у тижорат банклари харажатини камайтириш, нақд пул муомаласи барқарорлигини сақлашдан ташқари, иқтисодиётни зарур инвестиция ресурслари билан таъминлаш имконини беради. Шу боис дунёнинг кўплаб давлатлари аҳолиси пластик карточкадан фойдаланишни афзал кўрмоқдаки, пировардида иш ҳақларининг нақд пулда берилиши тобора қисқариб бораяпти. Масалан, бугунги кунда Буюк Британия ва Франция аҳолиси иш ҳақларининг 10, Германияда эса 5 фоизи нақд пулда тўлаб берилади.\n“Электрон ҳамён” номини олган пластик карточкалар юртимизда ҳам тобора оммалашиб бормоқда. Шу жиҳат инобатга олинган ҳолда, Марказий банк томонидан нақд пулсиз ҳисоб-китоб тизимини кенгайтириш борасида тизимли чора-тадбирлар кўрилаётир. Айни пайтда муомалага чиқарилган пластик карточкалар умумий сони қарийб 14 миллионтага етказилгани, улар орқали тўловларни амалга ошириш учун 163 мингдан ортиқ чакана савдо ва хизмат кўрсатиш корхоналари терминаллар билан таъминлангани бунинг яққол далилидир. Шунингдек, аҳоли гавжум жойларда 2 мингга яқин кўп функцияли инфокиоск ва банкоматлар ҳам ўрнатилган бўлиб, бу мижозларга қўшимча қулайлик яратмоқда.\nЮртдошларимиз пластик карточкалардан универсал тўлов воситаси сифатида фойдаланиб, барча турдаги ҳисоб-китобларни амалга ошириш, уни масофадан туриб бошқариш имкониятига эгадирлар. Натижада ойига ўртача 1,8 триллион сўмдан ортиқ товар ва хизматлар, шунингдек, 187 миллиард сўм миқдоридаги коммунал тўловлар электрон тизим орқали амалга оширилаяпти.\nТижорат банклари пластик карточкаларни муомалага киритиш билан бирга, мижозларга янги хизмат турларини ҳам жорий қилаётгани қувонарлидир. “Интернет-банкинг”, “Банк-мижоз”, “Мобиль-банкинг”, “SMS-банкинг” хизматлари ана шулар жумласидан бўлиб, улардан фойдаланувчилар сафи тобора кенгаймоқда. Жорий йилнинг 1 апрель ҳолатига кўра, бундай мижозлар сони 594 мингдан зиёдни ташкил этгани бундан далолат беради.\nҲозирги кунда Марказий банк томонидан “Чакана тўловларни реал вақт режимида амалга ошириш клиринг тизимини яратиш ҳамда хизмат кўрсатувчиларнинг биллинг тизими билан интеграллашуви” лойиҳасининг иккинчи босқичи амалга оширилаяпти. Бу пул айланмасини янада тезлаштиришга хизмат қилиши билан, айниқса, аҳамиятлидир.\nПойтахтимизда тўлов тизимини мустаҳкамлаш ва пул муомаласи масалаларига бағишлаб ўтказилган матбуот анжуманида шулар ҳақида сўз юритилди. Тадбирда, шунингдек, мижозларга қулайликлар яратиш мақсадида тижорат банклари фаолиятига инновацион технологияларни кенг жорий этиш, янги лойиҳаларни амалга ошириш бўйича кўрилаётган чора-тадбирлар, уларнинг тўлов тизимини такомиллаштиришдаги аҳамияти ҳақида атрофлича маълумот берилди.\nМазкур рукндаги бошқа мақолалар: « Адрасдан бежирим либослар\tЎзбекистоннинг сайёҳлик салоҳияти Венада тақдим этилди »


Россия демократиясидаги дарз\n08 март 2021, Тошкент вақти: 10:49\nБасира Россиядаги РенТВ телеканали ходимаси, “24” кечки кундалик янгиликлар дастури бошловчиси Ольга Романованинг ўз фаолиятини амалга ошириш учун студияга қўйилмагани мамлакат медиаоламида катта шов-шувга сабаб бўляпти.\nМустақил оммавий ахборот воситаси сифатида танилган бу телеканалда журналистнинг эфирга қўйилмаслигини Россияда сўз эркинлигига тазйиқ сифатида кўраётганлар ҳам бор. РенТВ ўта долзарб мавзуларни ёритиб келади ва ҳатто Ўзбекистонга оид бир неча видеолавҳалари сабабли бу телеканални Ўзбекистонда олиб кўрсатиш чеклаб қўйилган.\n“24” янгиликлар дастури Москва вақти билан 23.30 да эфирга берилади. О.Романова ушбу дастурнинг доимий бошловчиси эди. Дастурда долзарб янгиликлардан ташқари энг муҳим воқеалар таҳлили ҳам ўрин оларди.\nМаълум бўлишича, О.Романовани эфирдан четлаштириш ҳақида РенТВ бош директори Александр Оржоникидзе буйруқ берган.\nО.Романованинг айтишича, сўнгги пайтларда унинг икки лавҳаси эфирга узатилишдан тўхтатилган. Уларнинг биринчида Россия мудофаа вазири Сергей Ивановнинг ўғли автомашинаси билан бир аёлни уриб кетгани, натижада аёл ҳалок бўлгани, аммо тергов иши жиноят таркиби йўқлиги сабабли ҳаракатдан тўхтатилгани ҳақида ҳикоя қилинган эди.\nЭкстремал журналистика маркази раҳбари Олег Панфиловнинг эътирофича, Россияда мустақил телеканаллар сони тобора камайиб бормоқда. Бу эса 2008 йилги президент сайлови олдидан ҳукуматга номақбул телеканалларнинг овозини ўчириш билан боғлиқ ишларнинг натижасидир.\n“Ольга Романова сўнгги пайтда мамлакатдаги сиёсий вазият ҳақида кескинроқ гапирди ва жазоланди. Менимча, ҳукуматда жазава бошланган ва у ҳозир ахборот майдонини тозаламоқда”, - деди О.Панфилов.\nРоссиядаги Ўнг кучлар иттифоқи етакчиси Никита Белих фикрича, О.Романова билан боғлиқ воқеани одатий ҳол сифатида қабул қилиш керак. Зеро, ҳукуматниннг умумий сиёсати мустақил ОАВни йўқотишга қаратилган ва шу иш амалга оширилмоқда. РенТВ раҳбарлари Россия ҳукумати ва Кремлга боғлиқ бўлиб қолгандан кейин бу телеканал ҳам бошқа давлат телеканалларига ўхшаб қолади.\nРенТВ бош директори Александр Оржоникидзе эса О.Романова бошловчилик қилган дастурнинг томошабинни жалб этиши сусайгани ва шу боис, маълум муддатга эфирдан олинганини билдиряпти.\nСўнгги маълумотларга кўра, О.Романова бўлиб ўтган воқеа юзасидан Москва прокуратурасига ариза топширган. Шундан сўнг бир неча кундан буён ортидан кузатув амалга оширилаётганини сезган.\n“Чегара билмас мухбирлар” халқаро ташкилоти О.Романованинг эфирдан четлатилиши юзасидан ўз хавотирини билдирди.\nЭслатиб ўтамиз, мазкур ташкилотнинг жорий йилги ҳисоботида Россия матбуот эркинлиги бўйича 167 давлат ичида 138-ўринга қўйилган.


Обама: Трамп АҚШ президенти бўлиш учун ярамайди\nАҚШ президенти Барак Обама АҚШ Республикачилар партиясининг нуфузли аъзоларини партиядан АҚШ президенти лавозимига номзод Дональд Трампни қўллаб-қувватлашдан расман бош тортишга чақирди. Бу ҳақда gazeta.ru хабар бермоқда.\nОбаманинг айтишича, Трамп АҚШни халқаро саҳнада билдириш учун ярамайди.\n"На ўз феъл-атворига, на тайёгарчилик даражаси ва билимига, на бу билимларни олиш истагига, на ростгўйлигига кўра у президент бўлишга ярамайди", деб айтди Обама.\nОбама Хиллари Клинтон номзодини қўллаб-қувватлашга қаратилган намойишдаги нутқида Трампни бирор марта ўз номи билан атамади ва бир неча бор "у мамлакат бош қўмондони бўлишга ва дунёдаги энг буюк демократиянинг раҳбари ролига ярамайди" деб таъкидлаб ўтган.\nОбама шунингдек миллиардер бағрикенглик, ҳуқуқий тартиботларига амал қилиш ва ўзаро ҳурмат каби қадриятларни шубҳа остига қўйишини айтиб ўтди.\n"Бизнинг демократия бу тарзда ишламайди", деб ўз сўзларини интиҳолади Обама.


Турли платформалар учун қайси дастурлаш тиллари ишлатилади? - Terabayt.Uz\nТурли платформалар учун қайси дастурлаш тиллари ишлатилади?\nҲозирда кўпчилик қизиқадиган ва истиқболи порлоқ касблардан бири дастурчиликдир. Лекин унинг ҳам тармоқлари кўп ва ҳар хил тизимлар учун дастурлар, иловалар, сайтлар ёки ўйинлар турли дастурлаш тиллари ёрдамида ясалади.\nЎҚИНГ: Дастурлашни Programmer Uz таълим платформаси билан тез ва сифатли ўрганинг\nБу – ҳозирги даврда энг керакли соҳалардан бири бўлиб, жаҳон бозорида ўз ўрнига эга. Компьютерларга қўйиладиган ОТ (операцион тизим)ларнинг турлари бор, улардан ҳар бири учун дастурларни муайян бир дастурлаш тилида яратган маъқул.\nWindows’га дастурлар яратиш учун энг қулай тил бу C# ҳисобланади. Ҳозирча ушбу тилга муносиб рақобатчи йўқ, чунки у синалган ва айни дамда TIOBE кўрсаткичларида ўз ўрнига эга. 2020 йилнинг 9 январи ҳолатига кўра, C# тилининг қўлланиши 2.05% га ошган, бу Python ва Java’дан ҳам юқори. Унинг қулай интерфейси мактабда ўргатиладиган Borland Delphi 7 га ҳам ўхшаб кетади.\nХУЛОСА: Windows учун C# дастурлаш тили маъқул.\nMacOS учун энг кўп талаб қилинадиган тил бу — Swift бўлади. Бу ўта мукаммал тил, унинг ёрдамида чиройли интерфейсли дастурлар яратиш мумкин. Swift учун энг яхши матн муҳаррири шубҳасиз XCode. Swift шу йил +0.61% га ўзгарган.\nХУЛОСА: МаcOS учун Swift дастурлаш тили яхши.\nБарча платформалар учун\nБарча платформалар учун универсал дастурлаш тили — Java. TIOBE рейтингларида Java биринчиликни ҳеч кимга бермаяпти, чунки у чинакамига кўп платформали ва мукаммал тил. Java’да нафақат Декстоп дастурлар, балки Android учун иловалар яратиш мумкин. Aммо бу ҳақида қуйироқда гаплашамиз.\nХУЛОСА: Барча платформалар учун Java дастурлаш тилини қўллаш мумкин.\nMOBILE DEVELOPMENT (МОБИЛ ДАСТУРЛАШ)\nДунё бўйлаб жуда кўплаб кишилар смартфонлардан фойдаланишади. Бу эса мобил дастурларга талаб катта дегани. Мобил ОТларнинг ҳам ўз турлари бўлиб, улар Android, iOS каби турларга бўлинади\nЮқорида Java’дан Android учун ҳам фойдаланса бўлади, деган эдик. Унинг Corona SDK фреймворки айни муддао. У орқали рекорд даражада қисқа фурсатда дастурлар, ўйинлар, иловалар яратиш мумкин.\nХУЛОСА: Android учун Java ўнғай.\niOS учун Swift десак адашмаймиз, у ҳам Java каби кўп платформали. iOS учун дастур яратишда кўп дастурчилар Swift’ни ишлатишади, чунки унга яхши конкурент йўқ. Тўғри, бу борада Objective-C ҳам яхши, лекин унинг фунционаллиги ва дунёдаги ўрни бироз паст, TIOBE’да ҳам рейтинги тушиб бормоқда (-0.85%).\nХУЛОСА: iOS учун Swift энг зўри.\nЎҚИНГ: 81 ёшли япониялик онахон iPhone учун дастур ишлаб чиқди\nWEB DEVELOPMENT (САЙТЛАР ЯРАТИШ)\nБу соҳа учун жуда кўп дастурлаш тилларини мисол қилиш мумкин. Aммо Web Development’да ҳам соҳалар мавжуд бўлиб, булар Back-End ва Front-End ҳисобланади.\nСайтнинг бу бўлими инсоннинг ички органларига қиёслаймиз. Back-End қисми Front-End'даги нарсаларни чиқаришда ёрдам беради. Back-End кўпроқ сервер билан ишлайди.\n— Катта компаниялар учун сайт\nAгар катта компаниялар билан шартнома асосида сайт тузиш учун энг яхши тил бу – Ruby. Одатда катта компаниялар ўзларига Java, C# кабиларни маъқул кўришади.\n— Кичик сайт ёки фриланс\nБу соҳа учун энг яхшиси — PHP. Дунёдаги барча сайтларнинг 80% фоизи PHP дастурлаш тилида қилинган. Aгар ўзингиз учун бирор сайт яратмоқчи ёки фрилансер бўлмоқчи бўлсангиз, PHP қулай.\n— Стартап ёки кичик компаниялар\nОдатда бу учун Django, Rust, Node JS, Go ларни ишлатишади. Aммо Python мукаммаллиги ва қулайлиги боис, уни кўп жойда ишлатиш мумкин. Python’нинг Джанго фреймворки ҳам бугунги кунда энг машҳури бўлиб, GitHub’да 49.3к юлдузга эга.\nСайтнинг ташқи кўриниши билан яхши ишлашда фантазия муҳим роль ўйнайди. Унинг учун HTML, CSS, JS, BootsTrap каби тилларни билиш керак (Рўйхтда HTML ва CSS дастурлаш тили эмас).\nGAMEDEV (ЎЙИНЛАР ЯРАТИШ)\nБугунги кунда геймер ва задротларнинг сони ортиши туфайли, ўйинларга эҳтиёж катта. Компьютердан кўпчилик айнан ўйинлар учун фойдаланади. Шубҳасиз, ўйинлар яратиш учун энг яхши дастурлаш тили C++ ҳисобланади. Aгар Android учун ўйин қилмоқчи бўлсангиз, Unity «ўйин движоги» ёрдамга келади.\nБу дастурлаш тиллари бўйича курслар YouTube’да бор. Қайси дастурлаш тилини танлашингиз муҳим эмас, муҳими – уни охиригача ўрганиш.\nМақола @progerlive дастурчилар канали билан ҳамкорликда тайёрланди.\n#Дастурлаш #дастурлаш тиллари #дастурчилар #иловалар #маслаҳат


Мадейрада Криштиану Роналду музейи очилади - www.Voydod.net\nВсего на сайте: 556\nМадейрада Криштиану Роналду музейи очилади\nМадриднинг “Реал” клуби ва Португалия терма жамоасининг ҳужумчиси Криштиану Роналдуга бағишланган музейфутболчининг жонажон шаҳри Фуншаледа очилади.\n“Diario de Noticias” нашри тарқатган хабарга кўра, музейнияратиш ғояси ўйинчининг ўзи ва унинг онасига тегишли. Роналду билан боғлиқ фотосуратлар, фотболкалар, тўпларва совринлар 300 метр квадрат майдонни эгаллайдиган музей экспонатларига айланади.\nҚайд этиб ўатмиз,Роналду ўзининг футболдаги фаолиятини 2001 йили Лиссабоннинг “Спортинг” жамоасида бошлаган. 2003 йилдафутболчини 12,24 миллион фунтга Англиянинг “Манчестер Юнайтед” жамоаси сотиб олади. Бу ерда у 2009 йилгачаишлайди, шундан сўнг Мадриднинг “Реал” жамоасига ўтади.\nУшбу трансфер “Реал”га 83 миллион фунтга тушадива у португалияликни футбол тарихидаги энг қиммат ўйинчига айлантиради. 2008 йили “Олтин тўп” соҳибигаайланган 28 ёшли Роналду ўз фаолияти давомида 616 та ўйинни ўтказиб, 387 та гол урган. Роналду уч карра Англиячемпиони, Испания чемпиони, Чемпионлар Лигаси ва клублар орасидаги жаҳон чемпионатининг ғолиби ҳисобланади.Миллий жамоа таркибида Евро-2004 чемпионатининг кумуш ва Евро-2012 чемпионатининг бронза медали соҳиби бўлган.


Халқ таълими вазирлиги нега мақолага расмий муносабат билдирмади? - Халқ сўзи\nХалқ таълими вазирлиги нега мақолага расмий муносабат билдирмади?\n13:17 14 Август 2019 Жамият\nБир мавзуни ҳадеб “чайнайвериш”дан умуман йироқмиз! Лекин кўтариб чиқилган масала жиддий эди. Вазирлик ва вилоят, туман халқ таълими бошқарма ва бўлимларида муҳокама бўлганидан, уларни бироз “безовта” қилганимиздан хабаримиз бор. Бутун бошли жамоанинг дарду ташвишларини қаламга олиб, уларнинг оғирини енгил қилишга бел боғласангу, мутасаддилар хабардор бўла туриб “ғинг” демаса, алам қилар экан.\nГап шундаки, жорий йилнинг 5 июль куни хs.uz сайтида “Вазирлик диққатига: Қўштепа туманида 32 йил таъмирланмаган,таъмирталаб мактаб бор!” сарлавҳали танқидий-таҳлилий мақола эълон қилинган эди. Бироқ мана бир ойдан кўп вақт бўлдики, Халқ таълими вазирлиги умуман шу мақолага негадир расмий муносабат билдирмади.\nХуллас, жамоа ҳам, маҳалла ва қишлоқ аҳли ҳам Қўштепа туманининг Ўқчи қишлоғидаги 27-мактаб фалон йилги, писмадон йилги дастурга тушади, таъмирлаймиз, деган гап-сўзлар ва ваъдалардан “тўйиб” кетган. Бунақа қуруқ ваъдаларга кейинги пайтларда маҳалла аҳли эътибор ҳам бермай қўйишган. Ахир, ҳар йили шунақанги баланпарвоз ваъдалар бўлавергач, ишончингиз ҳам, умидингиз ҳам йўқолиб кетаверар эканда.\nДўппини бир четга қўйиб обдон мушоҳада қиладиган бўлсак, табиий саволлар туғилиши аниқ. Агар тажрибали республика ва вилоят ишчи гуруҳи аъзолари мактабларни, яъни муаммоли объектларни жойида бориб ўрганган бўлса, нега 27 мактаб уларнинг назарларига тушмади? Ёки мактабнинг бу аянчи аҳволи 3 йиллик дастурга киритилишга арзимайдими?\nБалки Қўштепа туманидаги 27-умумтаълим мактаби мақоладан сўнг танқидий қайта кўриб чиқилиб таъмирлаш учун дастурга киритилгандир. Халқ таълими вазирлигидан вакиллар келишиб маҳалла ва қишлоқ аҳли, маорифчилар жамоаси билан юзма-юз кўришиб суҳбатлашиб ҳақиқий аҳволни тушунтиришиб, масала ижобий ҳал этилгандир. Бу ёғи бизга қоронғу. Агар Халқ таълими вазирлиги бир ой аввал чоп этилган мақолага тез фурсатда муносабат билдирганда эди, юқорида келтирилган тахминий фикрларимизни айтмаган бўлармидик...


Демократия сабоқлари, Муҳаррир минбари, Ўзбекистон | 10/30/2017 7:33 PM 33779 марта ўқилди\nТошкентда азон овози янграй бошлади\nТақиқланган йўллар, шоҳбекатлар ва қамоқхона эшиклари бирин кетин очилиши ортидан навбат азонга етиб келди.\nАзонингиз муборак бўлсин, азиз Ватандошлар!\n1989 йилнинг 23 июнь куни Ислом Каримов Ўзбекистон Компартияси Марказий Комитетининг биринчи секретари этиб сайланганидан кейин мен ҳам Шукрилла Мирсаидов раис бўлган Госплан журналига раҳбар бўлиб, кўтарилиб кетдим.\nТошкент шаҳридаги турли тадбир ва анжуманларда ҳамиша Ислом аканинг ёнида ўралашиб юрардим. Бир гал Қизил Майдонда қандайдир тадбир ўтказиладиган бўлди. Нафармон куз ойлари эди. Ислом Каримовнинг ҳокимиятга келганига эндигина икки ой тўлиб, учинчи ой бошланаётган шонли ва суронли кунлар.\nЭрталаб тонг ғира ширасида Қизил майдонда Ислом ака билан учрашадиган бўлдик. Мавлон Умрзоқов билан майдонга етиб келганимизда Ирисмат Абдухолиқов аллақачон шу ерда экан.\nМавлон Умрзоқов ўша пайтда Ўзбекистон Компартияси Марказий Комитетининг Ишлар Бошқармаси бошлиғи (Управделами) эди. Ирисмат Абдухолиқов эса Ислом Каримовнинг матбуот котиби.\nКўп ўтмай даврага Ислом Каримов ҳам қўриқчиси Зиёдулла билан кириб келдилар. У киши 30-36 рақамли оқ “Волга”да юрардилар.\nЎшанда Тошкент шаҳар ижроқўмининг раиси, назаримда, Шоабдураҳмонов эди.\nУ киши илгари Тошкент метросининг раҳбари бўлган. Муҳаммад Солиҳ номзоди СССР халқ депутатлигига қўйилган пайтда айнан шу киши округ сайлов комиссиясининг раиси эдилар.\nЖуда юмшоқ фъелли, итоатгўй бу одам кейинчалик Адҳам Фозилбеков бу лавозимга келгач, яна ўз қадрдон метросига бошлиқ бўлиб қайтиб кетади…\nИслом ака майдонда ҳаммамизни тўплаб, қандайдир муҳим топшириқлар бераётган маҳал қаердандир – Ўрда тарафдан бўлса керак – ногаҳонда азон овози эшитилиб қолди. Ҳеч эсимдан чиқмайди, азон худди микрафондан айтилаётгандай, жуда сокин ва майин, айни пайтда аниқ тиниқ эшитила бошланди. Аввал секин аста бошланган азон оҳанглари сал ўтмай тонг ғира ширасини ёриб, Қизил Майдон узра баралла тарала бошлади.\nИслом аканинг бирданига кайфияти бузилиб, жаҳл билан: “Бу нима майнавозчилик!” деб Шоабдураҳмоновга ўгирилдилар. Сўнг Ўрда томонга жуда ёмон қараш қилдилар. Азон овозидан Ислом аканинг ниҳоятда ғазабланганини кўриб, менинг ҳам дамим ичимга тушиб кетди. “Главташкентстрой” бошлиғи Козим Тўлаганов ҳам шу атрофда айланиб юрганди.\nШоабдураҳмонов билан Тўлаганов ўша заҳоти азон овози келаётган томонга қараб чопиб кетишди.\nИслом ака эса ҳануз сўзини давом эттирмай, атрофидагиларга гезариб, безариб қараб турарди. Орадан беш дақиқа ўтар ўтмас бутун Қизил Майдон узра сокинлик билан таралаётган азон овози тақа-тақ тинди. Ислом ака енгил тин олиб, яна ўз сўзини давом эттира бошлади…\nКейин орадан йиллар ўтиб, нафақат Тошкентда, балки бутун Ўзбекистонда азон овозлари батамом тўхтатилди. Ҳатто мачитларда ҳам овоз узайтиргичлар ва бошқа мосламаларни чеклаш ташаббуси кенг қулоч ёйди.\nКейин намозхон ва диндорларга қарши кенг фронт бўйлаб кураш авж олди…\nБош муҳаррир бўлиб юрган кезларда Ўзбекистон расмий ҳукумат делегацияси сафида бир неча марта Туркияга хизмат сафари билан бордим. Бу сирли ва сеҳрли диёрга келганимизда ҳар гал тонгда сон саноқсиз мачит минорларидан таралаётган майин ва муборак азон овозлари билан уйғонардик.\nТуркия Президенти Тургут Ўзал ва Бош вазир Сулаймон Демерель билан учрашганда ҳам уларнинг Қуръон ва Азонга бўлган айрича меҳри ва ихлосидан Ўзбекистондан келган барча делегация аъзолари бирдек мутаассир бўлардик.\nКейин ишдан урилиб, бир неча бор қамалиб, Ўзбекистонни тарк этганимдан кейин ҳам Туркияга кўп бордим. Ва ҳар гал қуббали минор ва мачитлардан таралган азон овозлари дилимга ажиб бир қониқиш ва сурур бағишларди.\nҲар сафар тонг чоғи Истанбул ё Анқарада сокин ва ёқимли азон овози билан уйғонарканман, беихтиёр, ўша Тошкентнинг Қизил Майдонида – Ислом Каримов илк бор ўчирган азон овозлари билан боғлиқ маҳзун хотиралар ёдимга тушаверади…\nШавкат Мирзиёевнинг куни кеча Туркия Президенти билан ўтказган дилкаш суҳбат ва мулоқотларидан кейин энди Ўзбекистонда ҳам тонгги азон овозларига рухсат берилишини эшитиб, ислом қадриятларига ошифта қалбим – кейинги йигирма етти йилда илк бор таскин ва тасалли топгандай бўлди.\nШавкат Мирзиёев ҳокимиятга келганидан кейин ўз анъанавий удумига кўра Каримов ноҳақ таъқиқлаган ва ман этган йўлларини секин аста оча бошлади. Ваҳима ва овоза қилмасдан.\nКаримов энг биринчи – ўзи юрадиган шоҳбекатларни, президент резиденциясига элтадиган йўлларини тўсган эди. Мирзиёев ҳаммасини бирин кетин оча бошлади. Қамоқ эшикларини очди. Мана энди навбат – азон овозига етиб келди.\nМирзиёев Туркия сафаридан нафақат тўрт миллиард доллар пул билан, балки мусулмон оламининг энг яхши анъаналарини элга қайтариш туйғуси билан ҳам қайтиб келди.\nТуркиядаги азонлардан худди биздек, ўзи ҳам мазза қилиб роҳатланган, руҳи енгил тортган бўлса, не ажаб! Ва шунда Тошкентда бир пайтлар устозимиз томонидан жаҳл устида асоссиз тақиқланган азонни тиклаш ҳақида ўйлаган бўлса, не тонг!\nУ Тошкент аэропортига қўниб, самолёт пиллапоясидан туши билан – Ўзбекистонда ҳам энди азон овозлари янграй бошлади.\n30 октябрь, 2017 йил, Торонто шаҳри, Канада…\n10/30/2017 at 1:07 PM (Edit)\n10/30/2017 at 7:24 AM (Edit)\nAS SALOM ALAYKUM JAZAKALLOH RAHMAT ISMAT AKA!\nMASHA ALLOHU VA LA HAVLA VA LA QUVVATA ILLA BILLAHIL ALIYUL AZIYM\n10/29/2017 at 11:14 PM (Edit)\nMetroda ishga ketayotib oqiyapman, kozimga yosh keldi.\nИсмат Хушев Ислом Каримовнинг вафоти ҳақида “Озодлик” тўлқинларида…\nИсмат Хушев: Тошкентда азон саслари эшитилмоқда\nИсмат Хушев: Мирсаидов ҳақидаги 19-боб нега сайтдан олиб қўйилди?\nИсмат Хушев Қашқадарё обкомининг биринчи секретари Ислом Каримов билан Москвада…\nИсмат Хушев: Озодбек Назарбеков нега истеъфо берди?\nИсмат Хушев: Фарғонада ҳоким нега ўзини осди?\nИсмат Хушев “Озодлик”да: Президент Самандар Қўқоновни нега қамаган эди?\nИсмат Хушев: МХХ раиси ва бошқа “силовик”лар чиғириқдан нега ўтолмаяпти?\nИсмат Хушев: Мирзиёев АҚШга нега бегона самолётда учди?\n10/31/2017 at 3:37 AM\nРахмат Исмат ака! Бу кофир Каримов билса эди, шу азонни такидлаши билан Узбекистон деган она юртимиздан барака кочганини.


Поп - xabar.uz\nйилнинг 25 май куни Наманган вилояти, Поп тумани марказида жойлашган янги «Поп деҳқон бозори ва савдо мажмуаси» мега-бозори очилиш маросими бўлиб ўтди. Ушбу бозор вилоят миқёсида ... тўққиз ой давомида қуриб битказилган. Мажмуани қуриш ташаббускори «Поп савдо маркази» МЧЖ раҳбари ёш тадбиркор Сардор Раҳмонов ҳисобланади. ...\nмарказлар барпо этилади. Фото: Давлат хизматлари агентлиги Поп тумани Наманган вилоятининг қишлоқ хўжалигига ихтисослашган ҳудудларидан ... биридир. Бугун туманда 212 мингга яқин аҳоли истиқомат қилади. Попда янгидан барпо этилаётган бинолар туфайли кўчалар кўркам қиёфага кирмоқда. ...\nБошқаруви раиси Абдурасул Абдуллаев иштирокида Наманган вилояти Поп туманида учрашув ташкил этилди.Ушбу учрашувда туман секторлари раҳбарлари, ... лойиҳалар юзасидан маълумотлар берилди.Таъкидлаш лозимки, Поп туманидаги истиқомад қилаётган аҳолининг бандлигини таъминлаш, турмуш ...\nЙигитларда орият ва ғурур бўлса, бу тартибга амал қилишади» — деди Поп тумани 2-ФХДЁ бўлими мудираси Гулнора Алимова ЎзА мухбирига берган ...\nУмрининг 16 йили қамоқда ўтган йигит тадбиркорга айланди (фото)\nПоп туманидаги «Пиллакаш» маҳалласи, Ғунча кўчаси, 5-уйда истиқомат қилувчи Аҳроржон Маманазаров тўғри йўлдан адашиб, турли бузғунчи оқимлар ... келиб, яшаш шароитларимиз билан танишаяптилар. Наманган вилояти Поп туманидаги маҳаллаларда ва оилаларда ижтимоий-маънавий муҳитни ўрганиш ...\nБоб мавзесида ўтказган ва шу ерда вафот этган. Ҳозирда бу жой Поп туманининг маркази саналади. Фото: «Vodiymedia.uz» Поп тумани ... бўлиб, Ҳазрати Боб Фарғонийнинг ҳоки ҳам шу ерга дафн этилган. Поп туманида яшовчи, 1949 йилда туғилган, бир неча йил тарих фани ўқитувчиси ...


Яхши таклиф ва ташаббуслар ўртага ташланди - Уч илдиз\n2019 йилнинг 16 февраль куни пойтахтнинг 25 нафар профессор-олимлари\nреспублика Маънавият ва маърифат марказининг автобусида Тошкент вилоятининг Юқори Чирчиқ тумани аҳолиси билан бевосита мулоқотга отландилар.\nҚуёш чиққан томон шитоб билан ҳаракатланган автобусдаги “Олимлар клуби”нинг аъзолари тилида ва дилида “Қучоқ очиб халқ ичига борайлик”, деган янги шиор янграб турди. Ўнг томонда гуллашни бошлаб юборган дарахтлар, чап томонда майсалар кўз очган далалар. Бизни оппоқ қорга бурканган пурвиқор, донишманд Чимён чорлар эди.\nҲАМКОРЛИККА УЗАТИЛГАН ҚЎЛЛАР\nХалқимиз азалдан илм-зиёга шайдо. Олимларни эъзозлайди. Бу гал ҳам шундай бўлди. Туман марказидаги 24-сонли Болалар мусиқа ва санъат мактабига етиб келганимизда, иқтидорли ёшлар оркестри ижросидаги чиройли куйлар садоси туманни тутди. Мактаб жамоаси ва туман фаоллари тўла муҳташам зал олимларни гулдурос қарсаклар, ёниб турган,интизор кўзлар билан кутиб олди.\nАна шундай кўтаринки кайфият билан бошланган учрашувни туман ҳокими ўринбосари А.Тастанбеков очиб берди. Шундан сўнг, Республика Маънавият ва маърифат маркази раҳбарининг биринчи ўринбосари, профессор М.Қуронов сўз олди. Нотиқ муҳтарам Президентимиз Ш.М.Мирзиёевнинг “Халқ давлат органларига эмас, давлат органлари халққа хизмат қилиши керак”, деган ғояларининг мазмун-моҳиятини тушунтириб берди. Бугунги кунда ҳар бир оила, хонадонга кириб бориш нафақат ҳокимлик, идораларнинг, балки илм аҳли, олимларнинг ҳам бурчи эканлигини уқтирди. Республика Маънавият ва маърифат маркази “Маърифат” тарғиботчилар жамияти қошида ташкил этилган “Олимлар клуби”нинг мақсад-вазифаларини ойдин қилиб очиб берди. Клубнинг “Қучоқ очиб халқ ичига борайлик!” шиорининг олийжаноб мақсади ҳақида гапирди.\nРеспублика Маънавият ва маърифат маркази “Маърифат” тарғиботчилар жамияти раиси А.Камалов ушбу амалий ташаббусдан кўзланган асосий мақсад – Ўзбекистон Республикаси Президентининг Олий Мажлис палаталарига Мурожаатномасининг ҳикматлари, “Фаол инвестициялар ва ижтимоий ривожланиш йили” Давлат дастурининг мазмун моҳияти, мамлакатимизда амалга оширилаётган ислоҳотлар, Инсон капиталининг моҳиятини аҳоли, айниқса ёшларга тушунтириш, иқтидорли ёшлар билан суҳбатлашиш, олий таълим ва мактаблар билан “Устоз-шогирд” ришталарини боғлаш, шунингдек уларни катта фан йўлларига бошлашдан иборат эканлигини айтди.\nМирзо Улуғбек номидаги Ўзбекистон Миллий университетидан профессор А.Ўтамуродов, сиёсий фанлар доктори, профессор И.Эргашев ҳамда Ислом Каримов номидаги Тошкент давлат техника университетидан тарих фанлари доктори, профессор Р.Холиқовалар сўз олишди.\nҚизғин мулоқот бошланди. Бири биридан яхши таклиф ва ташаббуслар ўртага ташланди.\nЮқори Чирчиқнинг адабиётга, ижодга ошно болаларнинг кўп эканлиги маълум бўлди. Ва Миллий университет олимлари бундай ёшларга ҳам назарий ҳам амалий кўмак беришда ҳамкорлик қўлларини узатдилар. Ўша заҳоти таълим, ёшларнинг тумандаги масъуллари амалий ишлар режаларини белгилашга киришишди. Бундай амалий ҳамкорлик келишувлари йиғилганларни дилдан қувонтирди. Илҳомлантирди.\nКуннинг иккинчи ярмида меҳмонлар икки гуруҳга бўлиниб корхона ва ташкилотлардаги меҳнат жамоалари, таълим муассасаларига йўл олишди. Бир гуруҳ чақалоқларга махсус тагликлар ишлаб чиқарувчи корхонага жам бўлди. Катта майдонни эгаллаган корхона. 100 дан зиёд Юқори Чирчиқлик опа-сингилларимиз, ака-укаларимизнинг қўли-қўлига тегмайди. Натижа ҳам шунга яраша – бир минутда 260 дона таглик ишлаб чиқарилиб, машиналарга юкланаётир. Замонавий технологиялар шиддати, суръати мамлакатимизда кечаётган ислоҳотлар шиддатини, суръатини эслатади. Меҳмонларнинг юзу-кўзини ҳайрат эгаллади.\nДарҳол ишчилар билан жонли мулоқотга киришиб кетишди. Ишчиларга яратилган шароит зўр. Маош – юқори. Ҳатто полигача иситилган корхона ходимларининг кўзларида уларнинг бугун бахтли эканлиги, розилиги, эртасига қатъий ишончи балқиб, кўрганнинг ҳавасини келтирар эди.\nБундан илҳомланган “Олимлар клуби” аъзолари мамлакатимиздаги ўзгаришлар, ислоҳотлар, айниқса ишлаб чиқаришнинг халқ фаровонлигига қўшаётган ҳиссасини алоҳида таъкидлаб ўтишди. Ҳалол меҳнат мадҳ қилинди. Ишчи-ходимларни қизиқтирган кўп саволларга жавоблар, маслаҳатлар берилди.\nЮқори Чирчиқ туман тиббиёт бирлашмасида меҳмонларни бирлашма бошлиғи Х.Бабаханов қарши олди. Қисқа муддатда тиббиётда рўй берган ўзгаришларни туман мисолида тушунтириб берди.\nИккинчи гуруҳдаги олимлар тумандаги “Усмонобод” ҳамда “Дархон” маҳаллалари аҳолиси билан учрашишди. Нуронийлар, хотин-қизлар ва ёшлар вакиллари иштирок этишган тадбирда клуб аъзолари “Халқ давлат идораларига эмас, давлат идоралари халққа хизмат қилиши керак” деган ғоянинг шарофати, мазмун-моҳиятини очиб беришди.\nКўпмиллатли бу маҳаллаларда инсонларнинг турмуш даражаси, ёшларнинг таълим олиши билан боғлиқ масалалар борасида кенг фикр алмашилди. Олимлар томонидан муҳтарам Президентимизнинг ташаббуслари билан Марказий Осиё халқлари ўртасидаги миллатлараро тотувлик янги босқичга кўтарилаётгани якдил эътироф этилди. Қатнашчилар бу ўз навбатида юртимизнинг маданий-гуманитар, илмий-техникавий ва савдо-иқтисодий соҳалари ҳамкорлигига кенг йўл очаётганини завқ билан сўзлашди.\nШунингдек, Ўзбекистон Республикаси Президентининг Олий Мажлис палаталарига Мурожаатномасида билдирилган фикрлар мазмуни тушунтирилди. 2019 йилда таълим соҳасида, “Обод қишлоқ” ҳамда “Обод маҳалла” дастури доирасида туманда амалга ошириладиган ишлардан мамнун фикрлар айтилди. Айниқса, ҳар бир хонадонга кириб боришнинг йўлга қўйилаётгани халқ бахтига хизмат қилаётгани Юқори Чирчиқ туманидаги мисоллар билан таъкидланди.\nОлимлар маҳаллалардаги мактабларга ҳамкорлик қўлини узатиб, олий ва ўрта таълимни бир-бирига боғлаш, нуфузли университетларда ташкил этилган тўгараклар филиалларини Юқори Чирчиқ туман мактабларида очиш ташаббусини кўтаришди. Туман таълим мутасаддилари буни миннатдорлик билан қабул қилиб, ҳамкорликнинг ташкилий ишларини бошлаб юборишди.\nҲАР ИШГА ИЛМИЙ ЁНДАШИШ НИМА УЧУН ШАРТ?\nЖонли мулоқотларда олимлар йигирма биринчи асрда инсон капитали инсон бахтини белгилашнинг асосий шарти эканлиги тушунтиришди. Бунинг учун фарзандни узлуксиз маънавий тарбиялашни йўлга қўйиш лозимлиги, оилани қандай мустаҳкам сақлаш мумкинлиги, миллий ғоя ва ҳатто қайнона-келин муносабатларигача илмий асосланган маслаҳатларини беришди. Бу бежиз эмас. Чунки ҳар бир масалага илмий ёндашиш ягона тўғри йўл. Чунки илмий ёндашиш бу ҳар бир соҳада“етти ўлчаб, бир кесиш” демак.\nТашрифнинг энг қимматли жиҳати шу бўлдики, тумандаги таълим муассасалари, корхона ва ташкилотлар билан ўнлаб ўзаро келишувларга ҳамкорлик қўллари узатилди.\nРеспублика Маънавият ва маърифат маркази ҳузуридаги “Маърифат” тарғиботчилар жамиятининг “Олимлар клуби”доимий ҳаракатда. Март ойида Сирдарё вилоятига чиқиб, жонли, маърифий мулоқотлар ўтказишга тайёрланмоқда.\nЗеро, “Олимлар клубининг шиори аниқ ва амалий – “ҚУЧОҚ ОЧИБ, ХАЛҚ ИЧИГА БОРАЙЛИК!”.\nмаърифат маркази матбуот котиби\nNext story ЎзМУ шаҳар ташқарисига кўчирилмайди!\nPrevious story Қон босимингиз ошмайдиган бўлиб қолади!


hidoyat.uz – “Мовароуннаҳр” нашриётининг сайти - ҚУРЪОН ВА ТАФСИР\nҚУРЪОН ВА ТАФСИР\nПайғамбаримиз Муҳаммад (соллаллоҳу алайҳи ва саллам) ва саҳобаларнинг замонлари узоқлашган сари, Қуръони карим тафсирларига мурожаат қилишга эҳтиёж ортиб борди.\nСаҳобалар орасидан улуғ муфассирлар чиққан. Тобеинлар орасида ҳам Қуръон маъноларини яхши биладиган олимлар кўп эди. Улар оят ва ҳадисларнинг маъноларини саҳобаларнинг сўзларига суяниб тушунишган. Ҳофиз Ибн Касир бундай дейди: "Агар бирор оятнинг тафсирини оятлардан ёки суннатдан топмасак, саҳобаларнинг тафсирига мурожаат қиламиз. Улар фаросатлари ўткир, илмлари соғлом, амаллари солиҳ кишилардир. Хусусан, улар орасида тўрт имом, рошид халифалар, ҳидоят топган имомлар, Абдуллоҳ ибн Масъуд (розияллоҳу анҳу) сингари уламолари, улуғлари бордир".\nТафсир китобларига қаралса, тобеинларнинг раъй ва ижтиҳодлари билан айтилган, Пайғамбаримиз Муҳаммаддан (соллаллоҳу алайҳи ва саллам) ҳам, саҳобалардан ҳам ривоят қилинмаган ўринлар кўп учрайди.\nШаҳарларда турли илмий мактаблар юзага келгани тарихдан маълум. Унда саҳобалар муаллим, тобеинлар эса шогирд бўлган. Айниқса, Макка, Мадина ва Куфа илм марказларига айланган.\nМакка шаҳрида улуғ саҳоба Абдуллоҳ ибн Аббос (розияллоҳу анҳу) бошчилигида Саъид ибн Жубайр, Мужоҳид, Икрима – Ибн Аббоснинг мавлоси, Товус ибн Кайсон Яманий ва Ато ибн Абу Рабоҳ каби етук муфассирлар етишиб чиқди.\nПайғамбаримиз (соллаллоҳу алайҳи ва саллам) вафот этганларида, Мадинаи мунавварада кўплаб саҳобалар истиқомат қилишарди. Шаҳарда саҳобалардан таълим оладиган тобеинлар ҳам кўп эди. Мадина аҳлининг улуғларидан бўлган, тафсир илмининг билимдони Убай ибн Каъбдан (розияллоҳу анҳу) таълим олган Зайд ибн Аслам, Абул Олия ва Муҳаммад ибн Қуразий тафсир илмининг пешқадамларига айланди.\nСаҳобанинг шогирдлари орасидан Алқама ибн Қайс, Масруқ, Асвад ибн Язид, Мурра Ҳамадоний, Омир Шаъбий, Ҳасан Басрий, Қатода ибн Диъома Судусий тафсир илмида машҳур бўлди.\nТафсир илми шу тариқа ҳар томонлама мукаммаллашиб борди ва ўзи алоҳида илм бўлиб шаклланди.\nМовароуннаҳрдан ҳам Имом Абу Лайс Наср ибн Муҳаммад Самарқандий Имом Ҳодий ("Баҳрул улум"), Имом Жоруллоҳ Абул Қосим Маҳмуд ибн Замахшарий ("Кашшофул ҳақоиқи ва уйунил аҳволи фи вужуҳит таъвил"– Кашшоф номи билан машҳур), Мотурудия таълимотининг асосчиси Абу Мансур Муҳаммад Мотуридий Ҳанафий (раҳматуллоҳи алайҳ) (870–944, "Китабут таъвилотил Қуръон" – Қуръон таъвиллари китоби) каби улуғ муфассирлар етишиб чиқди.\nУларнинг асарлари ақидавий низоларни бартараф этишда қўлланма вазифасини ўтайди.


Ниҳоят, Qualcomm Snapdragon 855 процессори тақдим этилди ва AnTuTu’да рекорд ўрнатди! - Terabayt.Uz\nНиҳоят, Qualcomm Snapdragon 855 процессори тақдим этилди ва AnTuTu’да рекорд ўрнатди!\nQualcomm компанияси ниҳоят узоқ кутилган навбатдаги флагман процессорини тақдим этди. Янги чипсет кўпчилик хабарларда айтилганидек Snapdragon 8150 эмас, балки номланиш тартиби бўйича – Snapdragon 855 деб аталди.\nЎҚИНГ: Snapdragon 8150 процессорли Meizu 16s флагмани илк суратда!\nАйтиш керакки, Snapdragon 855 бешинчи авлод уяли алоқа тармоғини қўллаб-қувватловчи илк якка кристалли платформадир. Унинг жамланмасига икки йил аввал тақдим қилинган Snapdragon X50 русумли 5G-модем киритилган.\nQualcomm янги процессорнинг тақдимот маросимида гапни “сунъий онг” тизимидан бошлади. Шунингдек, Snapdragon 855 чипи экран остига жойланувчи ультратовушли бармоқ изи сканерини аппарат даражасида қўллаб-қувватловчи илк процессор ҳам ҳисобланади.\nБулардан ташқари, Qualcomm ўйинларга ҳам эътибор қаратиб, Elite Gaming ҳақида гап очган, аммо уни батафсил изоҳламаган. Умуман олганда, мазкур тақдимот асосан 5G технологияларига бағишланган ва Snapdragon 855 ҳақида бугун батафсил маълумот беришни ваъда қилган.\nАммо мазкур чипсетнинг имкониятларини AnTuTu компанияси фош этди. Ушбу бенчмаркда Snapdragon 855’ни бошқа якка кристалли илғор процессорлар – Snapdragon 845, Exynos 9820 ва Kirin 980 билан таққослаб синаб кўришди.\nУмумий ҳисобда процессорларнинг самарадорлиги қуйидагича эканлиги аён бўлди: Snapdragon 855, Exynos 9820, Kirin 980 ва Snapdragon 845. Улар бенчмаркда тегишлича 343051, 325067, 309425 ҳамда 290455 балл олдилар.\nШунингдек, Snapdragon 855 марказий ва графий чипларнинг тестида рақибларидан анча тезкор эканини намойиш этган.\nЎҚИНГ: Geekbench’да кейинги авлод – Snapdragon 8150 флагман процессорини текшириб кўришди!\n#AnTuTu #Android смартфон #бенчмарк #процессор #Qualcomm Snapdragon 855


Шерзоднинг ҳикояси – SEN.UZ\nЎктамов Шерзод Жиззах вилоятида дунёга келган. Болажон 3 ойлик бўлганида, шифокорлар унда туғма юрак касаллигини аниқладилар ва вақт ўтгач нуқсон битиб кетади деб айтдилар. Шерзод 3 ёшга тўлгунича уни соғлиғи безовта қилмади, аммо кейинчалик болани аҳволи оғирлашишни бошлади. Текширувдан сўнг шифокорлар операция қилиниши зарурлигини хабар қилдилар.\n2017 йилнинг октябрь ойида Лола Каримова-Тилляеванинг "Sen Yolg’iz Emassan" Фонди кўмагида франциялик кардиожарроҳлар томонидан Шерзодга беш соатлик очиқ юрак операцияси бажарилди. Операциядан сўнг болажон тузалиб қолди. Ҳозирги кунда эса Шерзод болалар боғчасига қатнайди ва мактабга тайёргарлик кўрмоқда.


Zamon «Ўзбеккино» МА ёш киномутахассисларни Москвага ўқишга жўнатмоқда – Zamon\nЎзбекистон\t28-08-2020, 11:58 117\n«Ўзбеккино» МА ёш киномутахассисларни Москвага ўқишга жўнатмоқда\nБутунроссия давлат кинематография институти (ВГИК) имтиҳон комиссияси Россиядаги энг нуфузли олий таълим муассасаларидан бирида ўқиш учун ўзбекистонлик етти нафар иқтидорли талабаларни танлаб олди. Бу ҳақда “Ўзбеккино” Mиллий агентлиги Ахборот хизмати хабар бермоқда.\nИмтиҳон Бутунроссия давлат кинематография институти ва “Ўзбеккино” Миллий агентлиги ўртасида имзоланган меморандум талабларига мувофиқ равишда танлов асосида ўтказилди. Имтиҳонларни мазкур Кинематография институтининг малакали профессор-ўқитувчилари қабул қилди.\n– Мен ўзбекистонлик талабаларнинг ВГИКга ўқишга қабул қилинаётганини “Ўзбеккино” Миллий агентлигининг расмий сайтидан билдим, – дейди талаба бўлиш бахти насиб этган абитуриент Саид Тўлаганов. –Менга Россиянинг энг машҳур олийгоҳларидан бирида қўшимча таълим олиш имконияти берилганидан бахтиёрман. ВГИКда ўқишимдан асосий мақсад энг аввало нетворкинг, яъни соҳа усталари билан кенг доирада фикрлар алмашиш, таниқли режиссёрлар, продюсерлар, актёрлар билан учрашиш ва бевосита ижод қилиш истагимни рўёбга чиқаришдан иборат. Умид қиламанки, бу имконият келажакдаги кино карьерамда сўзсиз бурилиш нуқтаси бўлади. Мен Ўзбекистонга етук мутахассис сифатида қайтиб, муносиб кино асарлари яратишга аҳд қилганман.\nЁш киноижодкорлар билан учрашувда ўз фикр-мулоҳазаларини билдирган “Ўзбеккино” Миллий агентлиги бош директори Фирдавс Абдухолиқовнинг таъкидлашича, ВГИКда ўқиш учун ўзбекистонлик кино соҳаси ёш мутахассисларини юбориш Ўзбекистон Республикаси Президентининг “Миллий кино саноатини ривожлантириш бўйича қўшимча чора-тадбирлар тўғрисида”ги Қарорида назарда тутилган вазифаларни бажариш юзасидан амалга оширилаётган навбатдаги тадбирлардан биридир. «Умид қиламанки, бу имконият барчангиз учун катта кино оламига қилажак саёҳатингизни бошланиши учун мустаҳкам зинапоя вазифасини ўтайди. Биз албатта сиз билан алоқада бўлиб турамиз, шунингдек, ўқишингиз давомида “Ўзбеккино” Миллий агентлиги билан ҳамкорликда махсус лойиҳаларни амалга оширишни йўлга қўямиз”, – деди Ф. Абдухолиқов.\nВГИК билан музокаралар 2019 йил октябрь ойидаёқ “Ўзбеккино” Миллий агентлиги томонидан ташкил этилган “Ўзбек киноси кунлари” доирасида Россия Федерацияси Маданият вазирлиги ва Москвадаги Ўзбекистон элчихонаси ўртасида бўлиб ўтган эди. Йил охирида ВГИК делегациясининг Ўзбекистон халқаро кинофорумига ташрифи чоғида юқоридаги музокараларга доир меморандум ҳам имзоланди.\n– Кириш имтиҳонларини Бутунроссия давлат кинематография институти томонидан қўйилган талаблар ва қоидаларга мувофиқ равишда ўтказиш учун “Ўзбеккино” Миллий агентлиги қошида ишчи гуруҳи тузилди. Мазкур гуруҳ бўлғуси талабаларга режиссёрлик, драматургия, кино операторлик ва продюсерлик йўналиши бўйича қабул имтиҳонларининг муҳим босқичларидан муваффақиятли ўтишга ёрдам берди, – деди ишчи гуруҳ аъзоси Сайёра Худойбердиева.\n– Мен ҳар доим ҳикоялар тўқишни яхши кўрар эдим. Болалигимдан бунга меҳр қўйганим учун сценарийлар ёзардим, – дейди ВГИК драма йўналишининг магистри Гулнора Иванова. – 2018 йилда менинг қисқа метражли фильмим сценарийси Ўзбекистондаги энг яхши питчинг сифатида қабул қилинди. Ва ушбу сценарий бўйича суратга олинган қисқа метражли “Фаввора” фильми Канн қисқа метражли фильмлар кинофестивалида, Венециядаги қисқа метражли фильмлар архитектура фестивалида, Тунисдаги хотин-қизлар кинофестивали ва бошқа кўплаб халқаро фестивалларда қатнашди. Ушбу имконият туфайли мен ҳақиқий кинематография дунёсига тобора кириб боришни, жиддий рақобат ва профессионаллик нималигини чуқур билишни орзу қиламан.\nЭслатиб ўтамиз, “Россотрудничество” ваколатхонаси, “Ўзбеккино” Миллий агентлиги ва Бутунроссия давлат кинематография институти ўртасида ўтказилган музокаралар натижасида ўзбекистонлик талабаларнинг 5 йиллик ўқиш учун тўловларини”Ўзбеккино” Миллий агентлиги ва “Россотрудничество” ваколатхонаси маблағлари ҳисобидан амалга ошириш тўғрисида битим имзоланган.\nЗоминда «Ласетти» велосипедчини уриб юборгани акс этган видео бўйича ИИВ ҳодиса тафсилотларини ошкор қилди\nБугун Республикамизда об-ҳаво бироз булутли бўлиб, баъзи ҳудудларда қисқа муддатли ёмғир ёғиши кутилмоқда\nЯшнобод туманидаги Абдулла Қодирий кўчасидан кичик ҳалқа автомобиль йўлига ўтиш йўли очилди\nБаҳодир Жалолов бугун 26 ёшни қарши олди


3 ноябрь куни Тошкент филиалида «Очиқ эшиклар куни!» бўлиб ўтди.\n4-босқич талабалари «Корхоналарни молиявий бошқариш самарадорлигини ошириш» мавзусида бизнес-учрашув ўтказди.\nФилиал Илмий кенгаш йиғилиши\nФилиалда Илмий кенгашнинг навбатдаги йиғилиши бўлиб ўтди.\nУниверситетга ташриф ва танишув экскурсияси\n238-сонли мактабнинг раҳбарияти ва ўқувчилари учун Касаб-ҳунарга йўналтирилган ишларнинг бир қисми сифатида Филиалнинг таништирув экскурсияси ташкил қилинди….\nИқтисодчилар форумида университет мутахассислари\nГ.В.Плеханов номидаги РИУнинг Тошкент филиали мутахассислари Ўзбекистон Иқтисодчиларининг Х форумида иштирок этдилар….\nEkologiya jamiyatni rivojlantirishning eng muhim manbaidir\nИқтисодий газетада Г.В.Плеханов номидаги РИУнинг професоори Н.Зокированинг мақоласи чоп этилди.\nФорумда филиал талабалари\nФилиал талабалари «Медиа, реклама ва замонавий технологиялар: ёшлар учун таълим» Халқаро форум ишида иштирок этдилар….\nГ.В.Плехановномидаги РИУ Тошкент шаҳридаги филиали раҳбарияти Тошкент шаҳар хокими томонидан тасдиқланган Йўл харитаси доирасида “Мен шу азиз Ватан фарзандиман!” мавзуида маърифий тадбир ташкил этилди.\nГ.В.Плеханов номидаги РИУ Тошкент шаҳридаги филиали профессор-ўқитувчилари мактаблардаги учрашувларда\nГ.В.Плеханов номидаги РИУ Тошкент шаҳридаги филиали профессор-ўқитувчилари умумтаълим мактабларида маънавий-маърифий тадбирларида фаол иштирок этмоқлар.\nФилиалда семинар –тренинглар\nMoodle таълимни бошқариш ахборот тизимидан фойдаланиш бўйича ўқув семинарларининг навбатдаги босқичи Г.В.Плеханов номидаги РИУнинг Тошкент филиалида бўлиб ўтади.\nТошкент филиалининг талабалари, университет ректори В.И.Гришин билан биргаликда Филиал учун ажратилган янги мажмуасини топширишнинг тантанали маросимида вақт капсуласини қўйдилар.\nРоссия федерацияси Фан ва олий таълим вазири филиалга ташриф буюрди\n4-босқич талабалари «Корхоналарни молиявий бошқариш самарадорлигини ...\nИқтисодчилар форумида университет...\nГ.В.Плеханов номидаги РИУнинг Тошкент филиали ...\n238-сонли мактабнинг раҳбарияти ва ўқувчилари учун Касаб-ҳунарга ...\nИқтисодий газетада Г.В.Плеханов номидаги РИУнинг професоори ...\nГ.В.Плехановномидаги РИУ Тошкент шаҳридаги филиали раҳбарияти ...\nФилиал талабалари «Медиа, реклама ва замонавий технологиялар: ёшлар ...\nГ.В.Плеханов номидаги РИУ Тошкент шаҳридаги...\nГ.В.Плеханов номидаги РИУ Тошкент шаҳридаги филиали ...\nУзаро фойдали ва манфаатли анжуман\n«O`zbekizton ovozi» ижтимоий-сиёсий газетасининг 2018 йил 19 октябрдаги ...\nMoodle таълимни бошқариш ахборот тизимидан фойдаланиш бўйича ўқув ...\nТошкент филиалининг талабалари, университет ректори В.И.Гришин билан ...


Аллоҳ таолонинг раҳматидан умидвор бўлиш | Azon.uz - Ахборот-таҳлилий портал\nАллоҳ таолонинг раҳматидан умидвор бўлиш\n15:40 13.02.2018 608\nАллоҳ таолонинг раҳматидан кимлар ноумид бўлиши ҳақида Қуръон каримада шундай дейилган: “Зеро, Аллоҳнинг раҳматидан фақат кофирлар қавмигина ноумид бўлур”. (Юсуф, 87 оят)\nБу ояти каримадан “Аллоҳнинг раҳматидан умидвор бўлиш” имоннинг бир қисми экани маълум бўлади. Раҳматдан умидвор бўлиш – Аллоҳ таолога итоат, ибодат қилиб, бандалигини ҳис қилмайдиганлардан ўзини йироқ тутиш билан юзага чиқади. Зеро, банда кимга итоат қилса, табии равишда ундан ниманидир умид қилаётган бўлади ва кимга бўй сунмаётган бўлса, ундан ҳеч нарса умид қилмаётган ва қалбан нафратланаёган бўлади.\nБанда қилган гуноҳларига тавба қилаётганда: “Аллоҳ таолонинг раҳмати чексиз ва албатта тавбамни қабул қилади”, деган фикрда бўлиб, унга қалбан ишониши лозим. Оламга бир назар солинг, улкан-улкан, темир каби қаттиқ, пойдевори мустаҳкам тоғларни, пуф деса учиб кетадиган порохлар майда-майда қилиб ташлар экан, таърифлашга инсон тасаввури етмайдиган Аллоҳнинг мустаҳкам раҳмати гуноҳларни қум каби зарраларга айлантриб ташлай олмайди. Йўқ, бундай раҳмат тоғ каби гуноҳларни ҳам албатта, зарраларга айлантириб ташлайди.\nАллоҳни раҳматига суяниб, қалбадан қўрқув кетиб гуноҳларни писанд қилмаслик жуда қаттиқ алданиш ва натижаси ҳалокатдир. Эътибор қилинг-а, ярага керакли муолажа қилинса, албатта у тузалади, лекин, киши малҳамга ишониб қўлини оловга суқадими?\nМанба: Нақшбандийя тариқати шайхи Ҳаким Ахтарнинг “Ахлоқни сайқаллаш” китобидан


АҚШ ИШИД етакчиси ҳақидаги маълумот учун мукофот пулини 10 млн долларгача оширди\n00:15 / 25.06.2020\nАҚШ ИШИДнинг янги етакчиси қаердалиги ҳақидаги маълумот учун мукофот пулини 10 млн долларгача оширди. Бу ҳақда АҚШ давлат котиби Майк Помпео маълум қилди.\n“Мен АҚШ давлат департаменти ИШИД етакчиси қаердалиги ҳақидаги маълумот учун мукофот пулини 10 млн долларгача оширганини эълон қилишдан хурсандман”, деб айтган Помпео давлат департаментидаги брифингда.\nДавлат департаменти сайтида жойлаштирилган маълумотга кўра, мукофот пули ИШИД етакчиси ал-Моул, шунингдек Абу Иброҳим ал-Ҳошимий ал-Қурайший номи билан маълум бўлган киши ҳақидаги маълумот учун ваъда қилинган.\nВашингтоннинг маълумотларига кўра, у “Ал-Қоида”нинг Ироқдаги жангарилари раҳбари бўлган, сўнгра секин-аста ИШИД етакчиси ўринбосаригача “кўтарилган”. Террорчи 2019 йил октябрда махсус операция давомида ИШИДнинг аввалги етакчиси Абу Бакр ал-Бағдодий йўқ қилингандан кейин унинг ўрнига тайинланган.\n220 йилда 44 президентга қароргоҳ бўлган Оқ уй. У ҳақда нималарни биласиз?


ОАВда “Сенга ошиқман” сериалига яна бир бор танқид тошлари ёғдирилди 22-09-2015, 16:08 | Zamin.uz\nОАВда “Сенга ошиқман” сериалига яна бир бор танқид тошлари ёғдирилди\nЯқинда Самарқанд вилоятида 12 ёшли бола ўзини осиб қўйгани кўп муҳокамаларга сабаб бўлди. Маълум бўлишича, чекка қишлоқлардан бирида турадиган иккита бола қўй боқиб юрган чоғда айнан шу сериални муҳокама қилишган. Улардан бири картинадаги саҳналардан бирини жонлантиришга ҳаракат қилиб, дарахтга илинган сиртмоққа бўйнини тутиб берган ва тасодиф туфайли осилиб қолган. Унинг ўртоғи қишлоққа бориб, катталарни чақириб келгунига қадар боланинг жони узилган.\n“Яқинда тўлқинлар қирғоққа чиқариб ташлаган суриялик уч ёшли Айлон жасадининг фотосуратлари дунё ҳамжамиятини ларзага келтирди. Юртдошларимиз ҳам буни кўзда ёш билан қабул қилишди, бу мурғак жасад тимсолида уруш қораланди. Аммо сериал таъсирида ўзини дарахтга осиб қўйган ўсмир ҳам уруш қурбони эмасми? Фақат кўринмас мафкуравий уруш қурбони! Унинг бўйнига сиртмоқни сериалга қўшилиб кириб келган бузғунчи ғоя солмадими?!”, - деб ёзади муаллиф.\nУнинг айтишича, ушбу сериал Ўзбекистонда шу қадар кўп мухлис топганки, ҳамма ёқда у муҳокама қилинмоқда, ҳатто дафтарлар юзига бош қаҳрамон Ишанининг сурати босилиб чиқарилмоқда.\nБундан ташқари, мақолада Қашқадарёда янги туғилган қизига Ишани исмини берган ота-она эсга олинди. “Замин” янгиликларини “Telegram”да кузатиб боринг\nЯнгиликлар » Жамият » ОАВда “Сенга ошиқман” сериалига яна бир бор танқид тошлари ёғдирилди


Амалга яраша ажр-савоб бор - Hidoyat.uz\nАсосий саҳифа Мақолалар Амалга яраша ажр-савоб бор\nЧоп этилди Avgust 1, 2019 Амалга яраша ажр-савоб борda fikr bildirishni o'chirish\nФарғона вилояти Бағдод тумани бош имом-хатиби Соҳибжон АҲМЕДОВ билан суҳбат\n— Ассалому алайкум. Аввало, ўтган Рамазон ҳайити муборак бўлсин. Шукрлар бўлсинки, истиқлол даврида мамлакатимизда муқаддас динимиз бўлмиш ислом қайта жонланди. Бунинг инъикоси йил сайин ҳар бир ҳудудда кўрилмоқда…\n— Ва алайкум ассалом ва раҳматуллоҳ. Ташаккур. Дарҳақиқат, кундан кунга сони ортаётган янги масжидлар, илм даргоҳлари, мадрасалар одамларнинг маънавий дунёси бойиши, исломнинг асл моҳиятини тушуниб етишида муҳим ўрин тутмоқда. Мисол учун бизнинг туманда айни пайтда 11 та масжид фаолият юритади. Уларда нуфузли диний таълим даргоҳларини тамомлаган тажрибали имом-хатиблар хизматда. Тўй-ҳашамлар, турли маракаларда қилинадиган амри маъруф, наҳий мункарларнинг аҳоли орасида сезиларли таъсири бўлаётгани қувонарли. Яқинда туманимиздаги Зафаробод қишлоғидан ўтувчи катта йўл ёқасига йўловчилар намозхонаси тушди. Ҳамма шароитга эга бундай намозхона вилоятимизда иккита бўлди.\nҲозир “Мулла Мўмин Аълам”, “Зайд ибн Собит” масжидлари қайтадан бунёд этилмоқда. Масжидларимизнинг zaydibnsobit.uz, sakinat.uz расмий сайтлари ишлаб турибди. Вилоят Фиқҳ мактаби қошидаги 18 ёшдан юқори бўлган фуқаролар учун очилган Қуръон курсларида юзлаб бағдодликлар таълим олишаётир. Марказий жомеъ масжидида вертуал кутубхона фаолияти йўлга қўйилган. Фойдаланувчилар сони ва салмоғи ортиб бораётгани ҳам саъй ҳаракатларимиз самараси ўлароқ бизни мамнун қилади. Туманда диний-маърифий йўналишдаги “Ҳидоят” журнали обуначилари сони 2000 дан ортгани ҳам фикримизга яна бир мисолдир…\n— Одамлар орасида “мусулмончилик аста-секин”, деган гап юради. Имони суст, ибодатларни пайсалга солувчиларга бу гап дастак ҳам бўлаётир. Яна ихлос билан қайсидир фарз амални бошлаган кишини чалғитувчи, динни қийин кўрсатиб, умидсиз қилувчилар учрайди. Мисол учун, рўза тутаётган кишига “намоз ўқимасанг рўзанг бекор” қабилида сўзловчилар бор...\n— Бу иборани ўз ўрнида қўллаш керак. Масалан, фарзларни адо этишда бу гапга амал қилинмайди. Дейлик, бир киши намоз ўқишни бошлади ва “Мусулмончилик – аста-секинлик” деб, олдинига икки маҳал, кейин уч маҳал ўқиб, секин-секин беш маҳал намоз ўқишга ўтиб оламан деса нотўғри бўлади. Ҳолбуки, динимиз жуда ҳам осон ва инсон фойдасини кўзловчи амаллар асосига қурилган. Талҳа ибн Убайдуллоҳдан ривоят қилинган ҳадисда келтирилади: “Бир киши Пайғамбар алайҳиссаломнинг олдиларига келиб, ислом ҳақида сўраганида у зот унга имон келтириб, беш вақт намоз ўқиш, Рамазон рўзаси, қодир бўлганда закот бериш ва ҳаж қилиш ҳақида айтдилар. Сўровчи эса: “Зиммамда булардан бошқаси ҳам борми?”, деб сўради. Расулуллоҳ соллаллоҳу алайҳи ва саллам: “Йўқ. Аммо нафл қиладиган бўлсанг майлинг”, дедилар. Бояги киши: “Аллоҳга қасамки, шуларга қўшимча ҳам қилмайман, камайтирмайман ҳам”, деб ортига қайтиб кетди. Шунда Пайғамбар алайҳиссалом: “Агар рост сўзлаётган бўлса, нажот топди”, дедилар” (Муттафақун алайҳ). Амалларнинг эса ҳар бири алоҳидадир. Рўза тутган киши рўзанинг савобини олади, зиммасидаги рўза тутиш фарзини адо қилган бўлади. Аммо, намозни ҳам ўз вақтида адо қилиб борса, нур устига нурдир.\n— Дин арконларини бажариб юрган айрим кишиларда амали кечикаётган бошқа бир кишига нисбатан “у бенамоз, демак…” каби фикрни эшитиб қоламиз…\n— Аллоҳ таоло сизу бизни Ўзининг ҳидоят йўлида юришга ихтиёр этгани, бизнинг тоат-ибодатимиз ёки ўзига хос хусусиятимиз сабабидан эмас, балки, бизни қамраб олган Аллоҳ таолонинг буюк раҳмати сабабидандир. Агар истаса, хоҳлаган лаҳзада биздан Ўз раҳматини тортиб олади. Шунинг учун амалимиз ва ибодатимиз билан мағрурланиб, Аллоҳ таолонинг йўлидан адашган кимсаларга ҳаргиз паст назар билан қарамаслигимиз лозим. Агар ҳавои нафс ҳамда унинг истаклари инсоннинг етакчиси ва ундовчисига айланадиган бўлса, киши ўзининг раъйида таассуб қилиб туриб олади. Мағрурланиш эса ҳаддан ошган кишиларни олимликка даъво қиладиган, уламоларга қарши борадиган, фақиҳлар ва раъй эгалари бўлган шахсларга мурожаат қилмайдиган қилиб қўяди. Бу нарса одамнинг ҳақ йўлдан йироқлашишига олиб боради. Аллоҳ сақласин.\n— Сизнингча, бугунги кунда энг долзарб бўлган масала нима ва унинг ечими нимада деб ҳисоблайсиз?\n— Ҳозир энг муҳим бўлган иш ёш авлод таълим-тарбияси, деб ўйлайман. Зеро, кейинги пайтда тез-тез гувоҳи бўлаётганимиз – турли катта кичик жиноятларнинг кўпроқ ёшлар томонидан, яна арзимас нарсалар учун содир этилаётгани мени безовта қилади. Буларнинг сабабига қаралса, оилада, муҳитда таълим-тарбия сустлиги, айниқса диний тушунчалар етишмаслиги, ҳалол-ҳаром ўргатилмаётгани кўзга ташланади. Шунинг учун илмни диний-дунёвийга ажратмасдан, уйғунлаштириш, болаларга диний илмларни ҳам боғчалардан бошлаб бериб бориш лозим, деб ўйлайман.\n– Суҳбатимизга жамоатчилик билан ишлашдаги фаолиятингиз, сўнгги пайтда амалга оширилган ишлар ҳақидаги савол билан якун ясасак…\n– Жорий й ил бошидан буён туман халқ таълими муассасалари фаолиятини методик таъминлаш ва ташкил этиш бўлими ва нуронийлар билан ҳамкорликда ёзги таътилга қадар қирқдан зиёд мактабда “Илм – икки дунё саодати”, “Дунёвийлик – даҳрийлик эмас”, “Одоб ва ҳаё – инсон зийнати” каби кўплаб мавзуларда маънавий -маърифий суҳбатлар ўтказдик. Вилоятдаги “Рамазон са боқлари”, “Жиноятчиликнинг олдини олишда барчамиз масъулмиз” каби мавзуларда “Рухсор ТВ” ҳамда “Рухсор” телерадиоканалларида чиқишлар қилинди. Муборак Рамазон ойида сайтимиз (zaydibnsobit.uz) фаолиятини бошлади. Бундан ташқари, оила маркази ва туман хотин-қизлар қўмитаси билан биргаликда ораларига совуқчилик тушган элликдан зиёд оилани яраштирдик, туман ИИБ жиноий иш қў зғатган шахсларни ўзаро келиштириб, учта оила хотиржамлиги тикланишига ҳисса қўшдик. Зеро, юрт равнақи йўлида хизмат қилиш барчамизнинг бурчимиздир.


Сайлов якунига оз фурсат қолди. Дастлабки натижалар нимадан дарак? - Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши\nШу кунларда Ўзбекистон Республикаси Олий Мажлиси Сенати Кенгашининг 2019 йил 15 февралдаги «Фуқаролар йиғинлари раислари (оқсоқоллари) сайловига тайёргарлик кўриш ва уни ўтказиш тўғрисида»ги қарорига мувофиқ, юртимизнинг барча шаҳар ва туманларида фуқаролар йиғинлари раислари (оқсоқоллари) сайлови муқобиллик ва тенглик каби демократик тамойилларга мос ҳолда ўтказилаётгани кенг жамоатчиликка яхши маълум.\nЎзгаришлар нималарда акс этаётир?\nФуқаролар ўз тақдирини ўзи яшайдиган маҳалла билан боғлаб, ушбу тузилманинг бугуни ва эртасига юксак ишонч билдирмоқда. Сайловчилар ҳам номзодлар дастурлари билан яқиндан танишиб, ташкилотчилик қобилияти, фидойилиги, ҳаётий тажрибаси ва аҳолининг ҳурмат ва ишончига сазовор бўлган номзодга овоз беришмоқда. Қувонарлиси, ушбу муҳим сиёсий жараён қизғин, байрамона руҳда ўтмоқда.\nБу йилги сайловда бир қатор янгилик ва ўзгаришлар бўлиб, у Ҳаракатлар стратегиясига мувофиқ қабул қилинган янги таҳрирдаги «Фуқаролар йиғини раиси (оқсоқоли) сайлови тўғрисида»ги қонунда алоҳида қайд этилган. Мазкур қонун бевосита маҳалла ҳаётига дахлдор бўлиб, унинг фаолият мезонларини белгилаб беради. Шаҳарча, қишлоқ, овул, шунингдек, шаҳарлардаги, шаҳарчалардаги, қишлоқлардаги, овуллардаги маҳалла фуқаролар йиғини раиси (оқсоқоли) сайловини қонуний, ошкора, холисона ва муқобиллик асосида ташкил этиш ва ўтказиш ҳам айнан ушбу қонун асосида тартибга солинади.\n– Шу боис бу йилги сайловга дастлаб оқсоқоллар сайловини очиқ-ошкора, шаффоф ва адолатли ўтказиш мақсадида ҳукумат даражасида аниқ вазифалар белгилаб олинди, – дейди Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши ташкилий-услубий бўлим бошлиғи Элмурод Қаршиев. – Еттита минтақавий Ишчи гуруҳи тузилиб, сайловни ўтказишга кўмаклашувчи Республика комиссиясининг аъзолари ҳудудларга амалий ёрдам кўрсатиш учун бириктирилди. Натижада сайловни ташкил этиш ва ўтказишга кўмаклашувчи 214 та ҳудудий комиссия ҳамда 9093 та фуқаролар йиғинида ишчи гуруҳлар тузилиб, сайловни юксак даражада ўтказиш учун муайян ишлар амалга оширилди. Фуқаролар йиғинларида янги таҳрирдаги «Фуқаролар йиғини раиси (оқсоқол) сайлови тўғрисида»ги қонун мазмун-моҳиятини кенг оммага тушунтиришга қаратилган 26 мингдан ортиқ тадбир ўтказилди. Республика комиссияси ташаббуси билан мамлакат бўйича 11 минг нафардан зиёд сайлов ташкилотчилари учун минтақавий семинар-тренинглар ташкил этилди. Маҳаллалар кесимида сайлов ҳуқуқига эга бўлган 21 миллионга яқин фуқаролар рўйхати шакллантирилди.\nФуқаролар йиғинлари раислари лавозимларига тавсия этилган номзодларни саралаб олишга кўмаклашиш бўйича Республика ишчи гуруҳлари март-апрель ойлари давомида туман(шаҳар) сектор раҳбарлари, ҳудудий сайловга кўмаклашувчи комиссиялар билан биргаликда фуқаролар йиғинлари ишчи гуруҳлари томонидан кўрсатилган 38 минг 137 нафар номзод билан суҳбатлар ўтказиб, 24 минг 653 нафарига ижобий тавсиялар берди.\nЖорий йилнинг 21 май куни ҳолатига кўра, сайловлар 9 066 та фуқаролар йиғинларида 22 204 нафар тавсия этилган номзодлар ва 2 046 124 нафар фуқаролар вакиллари иштирокида ўтказилди. Ушбу сайловларда 9 066 нафар фуқаролар йиғини раиси сайланди (битта маҳаллага ўртача 2,4 нафардан номзод).\nСайланган раисларнинг 5 066 нафари (55,9%) биринчи маротаба сайланган. Улардан 1019 нафари аёллар, 164 нафари маҳаллий кенгашлар депутатларини ташкил этди.\nЯна бир гап. «Фуқаролар йиғини раиси (оқсоқоли) сайлови тўғрисида»ги қонунга кўра, бу йилдан бошлаб сайловларни ташкил этиш ва ўтказиш масаласи билан республика даражасида Олий Мажлис Сенати Кенгашининг комиссияси эмас, балки алоҳида тузиладиган Фуқаролар йиғинлари раислари (оқсоқоллари) сайловини ташкил этиш ва ўтказишга кўмаклашувчи Республика комиссияси шуғулланмоқда. Унинг таркибига парламент қуйи палатаси депутатлари, Сенат аъзолари, Фуқароларнинг ўзини ўзи бошқариш органлари фаолиятини мувофиқлаштириш бўйича Республика кенгаши, тегишли давлат ва нодавлат ташкилотлари, илмий муассасалар ва бошқа ташкилотлар вакиллари киритилди.\nКўмаклашувчи комиссиялар тузилди\nСайловнинг қай тарзда ўтиши, аввало, ҳудудлардаги ишчи гуруҳлар ва кўмаклашувчи комиссиялар фаолиятига, вакиллар жонбозлигига ҳамда номзодларнинг қандай саралаб олинишига боғлиқ. Шу боис «Фуқаролар йиғини раиси (оқсоқоли) сайлови тўғрисида»ги қонунига кўра, дастлаб Қорақалпоғистон Республикаси, вилоятлар, Тошкент шаҳар, туманлар ва шаҳарлар ҳудудида фуқаролар йиғинлари раислари (оқсоқоллари) сайловини ташкил этиш ва ўтказишга кўмаклашувчи комиссиялар тузилди. Мазкур комиссиялар сайловни ташкил этувчи, унинг ўтказилишини назорат қилувчи ва якуний натижаларни чиқарувчи орган ҳисобланади. Кўмаклашувчи комиссия – комиссия аъзоларини маҳаллаларга бириктириш, фуқаролар йиғини раиси (оқсоқоли) сайловини фуқаролар йиғини йиғилиши шаклида ёки фуқароларнинг вакиллари йиғилиши шаклида ўтказишни кўриб чиқиш, сайлов ёшига тўлган фуқаролар умумий сонининг камида 12 фоизи миқдорида фуқаролар йиғинлари кесимида вакиллик нормасини белгилаш, ишчи гуруҳларни тузиш бўйича фуқаролар йиғини(фуқаролар вакилларининг йиғилиши)ни ўтказиш жадвалини тасдиқлаш, ишчи гуруҳлардан фуқаролар йиғини раиси лавозимига номзодларга доир ҳужжатларни қабул қилиб олиш муддати ва тартибини белгилаш каби масалаларни кўриб чиқди.\nИшчи гуруҳлари қандай вазифани бажаришмоқда?\nБу йил фуқаролар йиғинида сайловларни ташкил этиш ҳамда ўтказиш билан боғлиқ ташкилий тадбирларни амалга оширувчи ишчи гуруҳи ҳам такомиллаштирилди. Фуқаролар йиғини (фуқаролар вакилларининг йиғилиши) қарори билан тузилган 7-15 кишидан иборат ишчи гуруҳ таркибига тегишли ҳудудда жойлашган фуқаролар йиғинлари ва нодавлат нотижорат ташкилотларининг вакиллари, корхоналар, муассасалар ва ташкилотлар ходимлари, шунингдек, халқ депутатлари тегишли туман (шаҳар) Кенгашининг депутати киритилди. Ишчи гуруҳ ўз фаолиятини жамоа фикрини ўрганиш, ҳар бир хонадонга кириб бориш орқали маҳаллаларда аҳолини кўпроқ ташвишлантираётган масалаларни аниқлаш натижасида шакллантирди. Номзодлар бўйича таклифларни тегишли ҳудудда доимий яшовчи фуқароларнинг фикрини инобатга олган ҳолда тайёрлашди. Сайловдан камида беш кун олдин фуқаролар йиғини (фуқаролар вакилларининг йиғилиши) ўтказиладиган сана, вақт ва жой ҳақидаги маълумотлар йиғин биноси ва гузарларга, шунингдек, аҳоли гавжум бўлган жойларга осиб қўйилиши, сайловга уч кун қолганда эса сайланган вакилларга таклифномалар юборилиши ҳам ишчи гуруҳи аъзолари томонидан амалга оширилди.\nВакиллар қайси мезонлар асосида шакллантирилди?\nСир эмас, олдинги амалиётда маҳалла раиси фуқаролар йиғини томонидан эмас, балки фуқаролар вакилларининг йиғилиши томонидан сайланарди. Бунда сайловчилар номидан атиги 50-80 нафар вакил овоз берарди, холос. Бу йилги сайловларда бевосита фуқароларнинг ўзлари кўпроқ иштирок этишини таъминлаш мақсадида ҳовлилар, уйлар, кўчалардан фуқаролар вакиллигининг минимал нормаси белгиланди. Шу боис вакиллар ҳар бир ҳудуд аҳолисининг сонидан келиб чиқиб шакллантирилди.\nБунда вакилларнинг сони сайловда иштирок этиш ҳуқуқига эга бўлган фуқаролар умумий сонининг камида 12 фоизини ташкил этиши керак. Дейлик, бундай ҳолатда маҳаллада яшовчи ўртача 3 минг нафар сайловчи номидан 360 нафар вакилнинг сайловда иштирок этиши таъминланади.\nЎз навбатида, фуқаролар вакилларига ҳам талаблар ўрнатилди. Унга кўра, ташкилотчилик қобилиятига, ҳаётий тажрибага ва аҳоли ўртасида обрў-эътиборга эга кишилар вакил бўлишди. Раис лавозимига кўрсатилган номзодлар ёки уларнинг яқин қариндошлари вакил бўлиши мумкин эмас. Албатта, бу тизимнинг йўлга қўйилгани сайловнинг янада шаффоф, демократик қоидаларга мос равишда ўтишини таъминламоқда.\nЯна қандай янгиликлар кузатилди?\nЯнги таҳрирдаги қонун билан фуқаролар йиғини раиси(оқсоқоли)нинг ваколат муддати уч йил қилиб белгиланди. Эндиликда йиғин раислари ҳудудни ижтимоий-иқтисодий ривожлантириш, аҳоли турмуш фаровонлигини юксалтириш билан бирга, маҳалладаги ҳар бир оила, ҳар бир инсон тақдири учун масъулиятни зиммасига олишга қодир фидойи бўлиши, йиғин аҳлининг фикр-ўйлари, мақсад-муддаоларини иш фаолияти орқали ифода этиши талаб қилинмоқда.\nШунингдек, олдинги тартибга кўра, фуқаролар йиғини раиси ва унинг маслаҳатчилари бир вақтда сайланарди. Бу жараён сайлов ўтказишда кўплаб қийинчиликларни юзага келтирарди. Шу нуқтаи назардан, эндиликда янги қонунга кўра, биринчи фуқаролар йиғини раиси сайловини, сайловдан кейин бир ой ичида маслаҳатчиларни сайлаш ҳамда комиссияларни шакллантириш нормаси киритилди.\nФуқаролар йиғини раиси сайловини ташкил этиш ва ўтказиш, сайлов ўтказиладиган сана, вақт ва жой, фуқаролар йиғини раиси лавозимига номзодлар тўғрисидаги ахборотлар Фуқароларнинг ўзини ўзи бошқариш органлари фаолиятини мувофиқлаштириш бўйича Қорақалпоғистон Республикаси, вилоятлар ва Тошкент шаҳар кенгашларининг расмий веб-сайтларига сайлов ўтказилишидан камида беш кун олдин жойлаштирилгани ҳам сайловларнинг шаффоф ва ошкоралигини таъминлашга хизмат қилмоқда.\nАвтор: кўрсатилмаган / Манба: кўрсатилмаган / Кўришлар: 828


Россия 963 нафар Америка расмийларининг "қора рўйхати"ни эълон қилди\nРоссия Ташқи ишлар вазирлиги мамлакат ҳудудига кириши тақиқланган 963 нафар Америка фуқаролар рўйхатини эълон қилди. Улар орасида Жо Байден, Камала Харрис ва бошқалар бор. Тўлиқ рўйхат ТИВ сайтида келтирилган.\nРоссия қарама-қаршиликка интилмайди ва ўзаро ҳурматга асосланган ҳалол мулоқот учун ҳар доим очиқ. Биз доимо Америка халқига ҳурмат билан муносабатда бўлганмиз. Русофобия қўзғатишга уринаётган АҚШ расмийлари ва уларга хизмат қилаётганлар эса ушбу "қора рўйхатга" киритилган, - дейилади ТИВ баёнотида.\nКиритилди: 21:01 21.05.2022. Ўқилди: 1228 марта. Фикрлар сони: 0 та.


Гвардиола: «Яримфиналнинг жавоб ўйинлари ҳар доим қийин кечади»\n«Манчестер Сити» бош мураббийи Хосеп Гвардиола ЕЧЛ яримфиналидан ўрин олган «ПСЖ»га қарши жавоб ўйинидан олдин ўз фикрларини билдириб ўтди.\n«ПСЖ» — ажойиб жамоа. Буни ҳамма билади. Улар ғалаба учун кўпчилик кутмаган ўйинни кўрсатишга қодир. Шу билан бирга биз ҳам қанчалик ажойиб ўйнашимиз мумкинлигини биламиз. Финалга чиқиш истаги тушунарли.\nБиринчи ўйиндагидек хавф кутмоқда. Улар таркибни ўзгартиришлари мумкин. Уларда ақлли мураббий бор.\nЎзимизга эътибор қаратишимиз, яхши ўйнашимиз, сабр-тоқатли бўлишимиз ва гол уришимиз керак.\n«Тоттенҳэм» билан ўйинга ўхшашликлар? Нима бўлишини тахмин қила олмайман. Ўтмиш — бу ўтмиш. Ўшанда ажойиб ўйнагандик. Энди финалга чиқишга ҳаракат қиляпмиз.\nТажрибамга асосланиб, шуни айтишим мумкинки, яримфиналнинг жавоб ўйинлари ҳар доим қийин кечади. Биринчи ўйин натижасига таяниб ўйнашни бошлайсиз. Финал — бутунлай бошқача воқеа», — дея Гвардиоланинг сўзларини келтиради УЕФА расмий сайти.


Путин Россияни Қрим ярим ороли билан боғловчи янги кўприк устидан КамАЗ ҳайдаб ўтди(ВИДЕО)\n28 январ 2021, Тошкент вақти: 09:23\nРоссияни 2014 йил март ойида Москва томонидан аннексия қилинган Қрим ярим ороли билан боғловчи кўприкнинг 15 май кунги очилиш маросимида Россия президенти Владимир Путин қатнашди.\nЎзининг энг йирик лойиҳаларидан бири ҳисобланган Керч бўғози устига қурилган 19 километрлик мунозарали бу кўприкдан Путиннинг Камаз ҳайдаб ўтгани Россия давлат телеканаллари томонидан жонли тарзда намойиш этилди.\n"Қрим кўприги" қурилиши Қрим аннексиясидан икки йил ўтиб¸ 2016 йилда бошланган ва 16 майдан унинг транспорт қатнови учун очилиши айтилмоқда.\nДастлабки режага кўра¸ бу кўприк 2017 йил декабрида фойдаланишга туширилиши лозим эди.\nРоссиянинг Қрим ярим оролини аннексия қилиши дунëнинг 100 дан ошиқ давлати томонидан ноқонуний ҳаракат сифатида қораланган.\nКерч бўғози устида қурилган 3¸7 миллиард долларлик кўприк¸ Путин иддаосича¸ Қримни Россия транспорт тизимига улайди ва ярим орол иқтисодий ривожи учун янги имконлар очади.\nКўприк автомобиллар учун мўлжалланган тўрт қаторлик магистраль йўл баробарида¸ икки қаторлик темир йўлни ҳам ўз ичига олади. Ҳозирча лойиҳанинг темир йўл қисми тугатилмаган.


Натрия тиосульфат-Дарница – medu.uz – Дорилар ҳақида маълумотлар ўзбек тилида\nHome Йўриқномалар Натрия тиосульфат-Дарница\nПрепаратнинг савдо номи: Натрия тиосульфат-Дарница\nТаъсир қилувчи модда (ХПН): натрий тиосульфати (sodium thiosulphate)\nФаол модда: 300 мг натрий тиосульфати;\nЁрдамчи моддалар: натрий гидрокарбонати, динатрий эдетати, инъекция учун сув.\nФармакотерапевтик гуруҳи: антидот\nНатрий тиосульфати антитоксик, яллиғланишга қарши ва десенсибилизацияловчи таъсир кўрсатади. Олтингугурт ионларининг донатори ҳисобланади. Организмнинг роданид тизими томонидан токсик бўлмаган тиобирикмаларнинг синтези учун субстрат сифатида ишлатилади. Синил кислотаси ва цианидлар билан, мишяк, қўрғошин, симоб, йод ва бром бирикмалари билан заҳарланишда антидот ҳисобланади. Мишьяк, симоб, қўрғошин бирикмалари билан заҳарланганда заҳарли бўлмаган сульфитларни ҳосил қилади. Цианидлар билан заҳарланганда, камроқ заҳарлиликка эга роданид бирикмаларини ҳосил қилади.\nВена ичига юборилганида хужайрадан ташқаридаги суюқликка тез тушади, ўзгармаган ҳолда сийдик билан чиқарилади. Ярим чиқарилиш даври – 0,65 соат.\nПрепарат бутун токсиген давр давомида (заҳарланишнинг биринчи клиник симптомлари пайдо бўлганидан бошлаб, токсин организмдан тўлиқ чиқиб кетгунича) буюрилади.\nПрепаратнинг компонентларга ўта юқори сезувчанлик, болалар.\nМетаболизми роданланиш босқичи орқали кечувчи дори воситалари билан бирга қўлланиши, охиргиларнинг фармакологик самараларини сусайишига олиб келади.\nКекса ёшли пациентлар. Кекса ёшли пациентларда буйрак фаолиятини сусайиш эҳтимоли юқорироқ, шунинг учун дозани танлашда эҳтиёткорликни намоён этиш ва буйрак фаолиятини назорат қилиш лозим.\nСимптомлари: артралгия, гиперефлексия, тиришишлар, психотик хулқ-атвор, шу жумладан ажитация, галлюцинациялар; кўнгил айниши, қусиш; ножўя реакцияларни кучайиши.\n5 мл дан ампулаларда; 5 ампуладан контур уяли ўрамда, 2 контур уяли ўрамдан қутида; 10 ампуладан қутида.


Туркияда мингдан ортиқ мактаб, 15та университет ёпилди » Ўзбекистон янгиликлари – Zamin.uz\n15 июль куни Туркияда бўлган давлат тўнтаришига ҳаракатда ҳукумат Фатҳуллоҳ Гуленнинг қўли борлигини таъкидлаб келмоқда. Туркиянинг собиқ диний етакчиларидан бири, 1999-йилдан бери АҚШда яшаб келаётган мухолиф сиёсатчи Фатҳуллоҳ Гулен мамлакат президенти Ражаб Тойиб Эрдўғаннинг айбловларини инкор қилмоқда.\nБугун, 23 июль куни Туркия ҳукумати Гулен ҳаракатига алоқадор бўлган 35та тиббиёт институти, 1043та хусусий мактаб, 1229та жамғарма, 19та уюшма, 15та хусусий университетни ёпди. Бу ҳақда “Dailysabah”га асосланиб “Qalampir.uz” хабар бермоқда.\nБу Туркияда фавқулодда ҳолат тартиби эълон қилингандан буён биринчи қарор ҳисобланади. Мамлакатда 21 июль куни фавқулодда ҳолат тартиби ўрнатилган эди.\nТуркия ҳукумати мамлакатдаги 21 738 нафар ўқитувчининг Гулен ҳаракатига алоқадор деб гумон қилмоқда.\nЭслатиб ўтамиз, ўтган ҳафта Туркиядаги бир гуруҳ ҳарбийлар иштирокида давлат тўнтариши амалга оширилган эди. Кўп ўтмай исён бостирилди. Унда 200га яқин одам ҳалок бўлди. 1400 нафардан ортиқ одам эса жароҳатланди. Давлат тўнтаришига алоқадорликда гумон қилинган 10 мингдан ортиқ киши ҳибсга олинди.\n09:35 / 16-02-2017\n17:21 / 29-07-2016


19 май 2022, Тошкент вақти: 14:13\nЙил бошидан бери турли йирик ташкилотлар ишчилари ойлик маоши, иш қисқаргани ёки маошлар кечикаётганидан норози бўлиб, иш ташлаётгани кузатилмоқда.\n10 март куни Тошкентда “Кўприкқурилиш” трести унитар корхонаси ишчилари ойлик маош берилмаётганидан норози бўлиб, иш ташлади.\n6 март куни UzAuto Motors ишчилари ойлик маошлари кескин қисқартириб юборилганидан норози бўлиб, иш ташлади.\nҚашқадарёда пандемия давридаги фаолияти учун белгиланган иш ҳақи берилмаганидан норози Шаҳрисабз Тез ёрдам тиббий станцияси ишчилари видеомурожаат чиқарди.\nБу сўнгги ойларда, ойлик маошлари қисқартирилган ёки бир неча ойлаб берилмаётганидан Озодликка келаётган ўнлаб шикоятдан баъзиларидир.\nВазиятни кузатаётган иқтисодий таҳлилчиларга кўра, бу бир йилдан бери пандемия чекловлари ва коррупцияси остида қолган иқтисодиётнинг оғир аҳволидан даракдир.\nКўприкқурилиш трестида иш ташлаш\n“Кўприкқурилиш” трести унитар корхонаси ишчилари 2021 йил бошидан бери ойлик маошлари вақтида берилмаётганидан шикоят қилмоқда.\nКорхона ишчиларига кўра, Тошкент шаҳри, Сергели туманида ишлаётган 60 га яқин ишчи маош берилмаганига норозилик тариқасида 10 март куни ишга чиқмаган.\n“Кўпчилик ишчилар вилоятлардан келган. 15 кун ишлаймиз, кейин 15 кун уйда бўламиз. Ойлигимиз 1 миллион 700 ёки 1 миллион 800 минг сўм атрофида чиқади. Янги йилдан бери 1 тийин пул олмаган эдик. Ўша куни роса тўпалон бўлиб кетди”, деди ишчилардан бири Озодлик билан мулоқотда.\nУнинг йтишича, воқеа жойига Сергели тумани ИИБдан махсус отряд келган ва ишчиларни 2 та автобусга чиқариб, унитар корхона базаларидан бирига олиб борган.\n“У ерда биз билан “Ўзбекистон темир йўллари” акциядорлик жамияти раҳбарлари, янги очилган Янгиҳаёт тумани ҳокими келди, ҳаммаёқда ички ишлар ходимлари. Ойликларингизни берамиз, деб ваъдаларни бериб тарқатишди. Кейин фақат январь ойлигини тушириб беришди, холос. Февраль ва март бошида оладиган ойликни ҳалиям олганимиз йўқ”, деди исмини ошкор қилмасликни сўраган ишчи.\nКорхона ишчилари Озодликка йўлаган видеода, норози ишчиларнинг корхона раҳбарлари ва туман идоралари вакиллари билан кескин норозилик кайфиятида ўтган тортишувлари акс этган.\nОзодлик, “Кўприкқурилиш” трести унитар корхонасига мурожаат қилди. Корхона маъмуриятининг ўзини таништирмаган мулозими, ишчилар шикоятини асоссиз, деб рад этди:\n“Бу ишчиларнинг 2020 йилги маошлари тўлиқ берилган. Фақат январь ойидан қарздорлик бор эди, ўша куннинг ўзида тўлаб берилди. Март ойи ҳали тугамади. Февраль ойи маоши қарздорлик ҳисобланмайди, чунки жамоа келишувига асосан, ойлик иш ҳақини тўлаш муддати ҳисобот ойидан кейинги ойнинг якунигача, деб белгиланган. Февраль ойи учун ойлик маош март ойи охиригача берилади”.\nАммо бу мулозим, январь ойи учун қарздорлик “молиявий қийинчилик натижасида юзага келган”ини тан олди, бошқа изоҳ бермади. У трестнинг матбуот билан алоқаларга масъул вакили телефонини тақдим қилди, аммо бу масъул билан боғланишнинг имкони бўлмади.\n“Кўприкқурилиш” трести унитар корхонаси мамлакатдаги йирик ва бой ташкилот ҳисобланган “Ўзбекистон темир йўллари” акциядорлик жамиятига қарашлидир.\nИшчилар арзига кўра, ҳатто шундай йирик ташкилотда ҳам, ўтган йил давомида маош кечиктириб берилган ҳолатлар бўлган. Ишчилар, раҳбарият сабаб қилиб келтирган “молиявий қийинчилик" корхонада авж олган коррупциянинг натижаси, деб даъво қилмоқда.\nUzAutoMotors ширкатида иш ташлаш\nИшчилари маош қисқаргани ва кечикканидан норози бўлиб иш ташлаган яна бир йирик корхона - UzAuto Motors акциядорлик жамиятидир.\nБу ташкилотнинг 200 га яқин ишчиси ойлик маошлари кескин қисқартириб юборилганидан норози бўлиб, 6 март куни иш ташлагани ҳақида Озодлик хабар қилган.\nАвтомобиль заводи ишчиларининг иш ташлаши акс этган видео ҳам тармоқларда тарқалди. Бу видеода ҳам норози ишчилар ва улар билан учрашган раҳбарлар орасидаги ўта таранг кайфият акс этган.\nИш ташлаш бўлган куни тушдан сўнг UzAuto Motors АЖ ҳолатга муносабат билдириб, иш ҳақидан қарздорлик йўқлигини таъкидлади.\nРасмий баёнотда, норози бўлган бир неча ишчининг ойлиги “кредит тўловлари ҳамда суд қарорига асосан мажбурий ундирув амалга оширилган”и учун қисқариб кетгани айтилган.Аммо, завод ишчиларига кўра, аслида уларнинг ойлиги мунтазам равишда қисқариб келмоқда ва бу борадаги шикоятларини, тез-тез алмаштирилаётган компания раҳбарлари, турли важлар билан қондирмаётир.\nИшчилар компания раҳбарлари билан, 6 март кунги иш ташлашдан сўнг ўтган йиғилишдан ёзиб олинган аудиоёзувни тақдим қилди.\nУшбу ёзувда, UzAuto Motors АЖнинг Асакадаги завод мулозимларидан бири пандемия даврида завод даромади пастлагани, ишчилар ўтган йили ишламасдан карантинда ўтирганини эслатаркан, бу ҳолат уларнинг меҳнат ҳаққида акс этаётганини айтади.\n“2 йилдан бери байрам премияларини (мукофот пули - таҳр.) олмаяпмиз болалар, тўғрими? Шунинг учун кўплаб норозичиликлар ҳам бўляпти. Лекин, ишламасдан премия олишимиз тўғрими?!” “Мана ўтган йили пандемия бўлди, ишлаб чиқаришимиз тушди. Март - апрель - май ойларида ишсиз ётдинглар, тўғрими?” “Энди 3-4 ой қийинчилик бўлади, қийинчиликдан бирга ўтайлик. Рўзғорга ёрдам керак бўлса, келиб менга айтинглар, ёрдам бераман. Фақат менга айтмасдан, кўчага чиқиб айтиб юборсангизлар, кейин мен ҳафа бўлиб қоламан”, дейди аудиоовоздаги мулозим завод ишчиларига юзланиб.\n(Озодликда бу раҳбар шахсига оид маълумотлар бор, аммо бу раҳбарнинг ўзи билан боғланиш имкони бўлмагани боис, маълумотлар ҳозирча ошкор қилинмаётир.)\nЗаводнинг Озодлик билан мулоқотда бўлган бир неча ишчисига кўра, сўнгги ойларда ишчиларнинг ойлик маоши кескин қисқариб бормоқда.\n“Оддий ишчининг ойлиги ўртача 2 миллион 200 мингдан бошланади, ҳайдовчилар 2 миллион 600 минг сўмгача маош олади. Охирги 3 ой ичида 700 минг - 800 минг сўмдан ойлик оляпти ишчилар. 6 март куни шундан норози бўлиб иш ташлаш қилгандик. Мошларни қайта кўриб чиқамиз, ҳал қиламиз, деб тарқатишди. Мана энди, ойликнинг бори шу, ким ташқарига маълумот чиқарса, ишдан бўшайди, деб қўрқитишга ўтишди. Аслида улар айтганидек, пандемия ҳам заводнинг ишига таъсир қилди. Лекин, коррупция пандемиядан ўн карра ёмон таъсир қилади, ҳар доим таъсир қилиб келган”, деди шахсини очиқламаслик шарти билан гаплашган ишчи.\nОйлик маош кечикаётган ташкилотлар кўпаймоқда\nСўнгги ойларда Ўзбекистондаги турли давлат ва жамоат ташкилотлари ишчиларидан ойлик маошлари қисқараётгани ёки бир неча ойлаб берилмаётгани ҳақида Озодликка келаётган шикоятлар сони ошмоқда.\nСтанция ходимлари арзича, гап ишчиларга 2020 йилнинг 16 мартидан - 20 августигача президент қарори билан белгиланган ойликка қўшимча тўлов - тақрибан 500 миллион сўмга яқин сумма ҳақида бормоқда.\nБундан ташқари, шу йилнинг 11 мартида Озодлик, Бухородаги миллиардлаб сўм даромад кўрадиган “Нефтгазқурилиштаъмир”нинг юзлаб ишчиси тўрт ойдан буён маош ололмаётгани ҳақида ёзди.\nЯнварь ойида эса, Фарғона нефтни қайта ишлаш заводи - ФНҚИЗ Олтиариқ бўлимининг юзлаб ишчиси, заводда иш ҳажми камайгани боис, ишчилар ойлиги қисқартирилишидан норози бўлиб, норозилик акцияси ўтказган эди.\n"Давлат ғазнасини тўлдиришда жиддий муаммо бор"\nЎзбекистонлик иқтисодчи Тошбек фикрича, йирик корхоналар ишчиларининг маошлари кечикаётгани давлат бюджетининг тўлдирилиши ва назоратида жуда жиддий муаммолар борлигидан далолатдир:\n"Аксар давлат ташкилотлари ишчи ходимларининг иш хақи билан вужудга келаётган вазият ва бундан ташқари, тадбиркорларнинг солиқ йиғими ошиши, солиқ идора органлари томонидан кескин босимга дуч келиши - булар давлат ғазнаси тўлиши ва харажатларнинг назорат қилинишида жиддий бир муаммолар борлигидан ишорат бераяпти. Зеро “сайлов йили”да харажатлар ортишига ишонадиган бўлсак, афсуски бундай аянчли холат яқин йилларда фақат оғирлашишини тахмин қилишимиз мумкин".\nИқтисодчи, 2020 йилда Ўзбекистон хукумат томонидан олинган ташқи қарз олиш ҳажми ошиб кетгани ва йил якунига келиб, 5,1 млрд АҚШ долларни ташкил қилганига эътиборни тортади.\nУнинг фикрича, ташқи қарз ва бюджетдаги тақчиллик яна аҳоли ва хусусий бизнес зиммасига тушишини кутиш мумкин:\n"Бу мамлакат ялпи ички маҳсулотнининг 40% тўғри келади. 2021 йилга келиб эса умумий қарздорлик ялпи ички махсулотнинг 44,9% етиб, 28,4 млрд. долларга ўсиши прогноз қилинмоқда. 2020 йил иқтисодий турғунлик ҳолатида бўлган Ўзбекистонда, ҳукумат иқтсодиётнинг салбий оқибатларини юмшатиш учун асосий харажатларни яна аҳоли ва қисқариб бораётган хусусий бизнес эгаларига юклашидан хавотир бор".


Компания тўғрисида • ООО «Промстройэнергопроект»\n«Промстройэнергопроект» МЧЖ «Узводприборавтоматика» ЛКТБ нинг ишлаб чиқариш-техник негизида ташкил қилинган бўлиб, 1973 йилда асос солинган, Ўзбекистон Қишлоқ хўжалиги вазирлиги ва МДҲ мамлакатлари сув хўжалиги ташкилотлари учун асбоб-ускуналар ва воситаларни ишлаб чиқиш ва тайёрлаш бўйича хизматлар мажмуасини тақдим қилиш бўйича етакчи корхоналардан бири ҳисобланади.\nҲар йили йилига умумий миқдори 1 млрд ЎзР сўмгача бўлган маҳсулотни ишлаб чиқаради, хизмат кўрсатади.\nТашкилотнинг сон жиҳатидан таркиби 27 киши, шу жумладан умумий меҳнат стажи 25 йилдан ортиқ бўлган ходимлар – 8 киши.\nАсосий ишлаб чиқаришимиз таъсисчиларимиздан бири, яъни 100114, Ўзбекистон Республикаси, Тошкент шаҳри, Билол-Нозим кўчаси – 28-уй манзили бўйича жойлашган Тошкент электр ускуналарни ишлаб чиқарадиган завод – «Ташэлектрощит» ҚК ОАЖ негизида жойлашган бўлиб, ISTEL вертикал-интеграциялашган саноат гуруҳи таркибига киради – ҳар йилги айланма 120 млрд сўм бўлган 9 та компания (4 та мустақил ишлаб турган завод, 200 та бирлик махсус қурилиш техникаси, ишлаб чиқарилган йил 2011-2014).\nМулкчилик шакли – хусусий.\nКорхона ишлаб турган вақт мобайнида Ўзбекистон Республикаси ва Қозоғистон Республикасининг кўпгина йирик саноат корхоналари билан узоқ муддатли, шартномавий муносабатларга эгамиз.\nЎзбекистон Республикаси Вазирлар Маҳкамаси томонидан мураккабликнинг 5-чи тоифаси – юқори ва потенциал хавфли ишлаб чиқариш объектларини лойиҳалаш учун берилган, корхонамизда мавжуд бўлган лицензиялар асосида бизнинг ташкилот Республиканинг нефть- газ- кимёвий, тоғ-кон ишлаб чиқариш ва қурилиш мажмуаси учун лойиҳа-смета ҳужжатларини ишлаб чиқиш, тадқиқотлар ўтказиш учун рухсат ва ҳуқуқга эга (Лицензиялар илова қилинади).\nКорхонамизнинг мутахассислари томонидан келгусидаги эҳтимолли қайта қуриш ва модернизация хусусида мавжуд ишлаб чиқаришнинг техник текшируви ўтказилади.\nОхирги 5 йил давомида ташкилотимиз томонидан 50 тадан ортиқ лойиҳа ишлаб чиқилди, шу жумладан қуйидаги корхоналар учун:\n«Уздунробита» (МТС) ХК МЧЖ– бош офис (электр таъминот);\n«Олмалиқ Кон Металлургия Комбинати» ОАЖ – Наманган вилоятида реконструкция ГПП 110/35/6 кВ ГПП қайта тиклаш;\n«Олмалиқ Кон Металлургия Комбинати» ОАЖ – Калмакир конини 110 кВ юқори вольтли линияларни қайта тиклаш;\nРеспублика Йўл Фонди – Тошкент-Ангрен автомобиль йўлининг электр таъминотини қайта тиклаш,\nЖиззаҳ шаҳрида унумдорлиги 80 тн/соатгача бўлган асфальт бетон заводини лойиҳалаштириш ва қуриш (Хитой-Канадада ишлаб чиқарилган);\nЖиззаҳ шаҳрида унумдорлиги 160 тн/соатгача бўлган асфальт бетон заводини лойиҳалаштириш ва қуриш (Жанубий Кореяда ишлаб чиқарилган);\nЖиззаҳ шаҳрида унумдорлиги 90 м3/соатгача бўлган бетон аралаштириш боғламасини лойиҳалаштириш ва қуриш (Туркияда ишлаб чиқарилган);\nЖиззаҳ шаҳрида унумдорлиги 200 тн/соатМайдалаш-саралаш заводини лойиҳалаштириш ва қуриш (КХРда ишлаб чиқарилган);\nТошкент вилояти Ангрен шаҳрида цемент ишлаб чиқаришни лойиҳалаштириш\nМ1 УП «Шуртаннефтегаз» насос станциясини лойиҳалаштириш.\nБизнинг компания 0,4 кВ, 6(10) кВ, 35 ва шу жумладан 110 кВ кучланишли электр таъминот лойиҳаларини ишлаб чиқишни амалга оширади.


MR Самнат – Meducate.uz – Дорилар ҳақида маълумотлар ўзбек тилида\nHome Йўриқномалар MR Самнат\nПрепаратнинг савдо номи: MRСамнат\nФаол модда: Зопиклон – 7,5 мг.\nЁрдамчи моддалар: микрокристаллик целлюлоза, лактоза моногидрати, повидон, тальк, стеарин кислотаси.\nЗопиклон психотроп воситаларнинг, бензодиазепинлар ва барбитуратлардан фарқ қилувчи циклопирролонларнинг янги синфи вакилидир. Зопиклоннинг седатив-ухлатувчи таъсири марказий нерв тизимида ГАМК рецептор комплексида боғланиш жойларига юқори яқинлиги билан боғлиқ. Зопиклон уйқуга кетиш вақтини қисқартиради, уйқунинг нормал фазали структурасини сақлаб, тунги уйғонишлар сонини камайтиради ва бунда тез уйқуга кетиши вақтини камайтирмайди. Уйқудан кейинги бузилишларни чақирмайди: кейинги куни эрталабки ланжлик ҳисси ва уйқучанлик бўлмайди.\nИчга қабул қилинганида, меъда-ичак йўлларидан тез ва тўлиқ сўрилади. Уйқу 30 минут давомида бошланади ва 6-8 соат давом этади. Буйрак орқали ва карбонат ангидрид гази кўринишида нафас ҳавоси билан чиқарилади. Оғир буйрак етишмовчилигида препаратни чиқарилиши секинлашиши мумкин.\nУйқуни бузилиши, шу жумладан уйқуга кетишнинг қийинлиги, тунги уйғонишлар ва вазиятли ва турғун сурункали уйқусизликка ўтувчи эрта уйғониш; руҳий бузилишларда ва тунги астмада уйқунинг иккиламчи бузилишларида қўлланади.\nИчга қўлланади. MRСамнат препаратининг тавсия қилинган дозаси – 1 таблетка (7,5 мг зопиклон) ичга, уйқудан бироз олдин. Турғун уйқусизликка учраган беморларда дозани 2 таблеткагача ошириш мумкин. Кекса ёшли шахсларда ва жигар фаолиятининг бузилишларида камайтирилган дозада – ½ таблетка (3,75 мг) буюриш керак. Препаратнинг самарадорлиги ва ўзлаштирилишига қараб кейинчалик дозани ошириш мумкин. Доза ва даволашнинг давомийлиги шахсий белгиланади. Даволаш курси 4 ҳафтадан ошмаслиги керак.\nТавсия қилинган дозаларда препарат яхши ўзлаштирилади. MRСамнат препарати билан даволашда энг кўп учрайдиган қуйидаги ножўя ҳолатлар бўлиши мумкин:\nовқат ҳазм қилиш йўллари томонидан: оғизда аччиқ ёки металл таъмни ҳис қилиш, кам холларда – кўнгил айниши, қусиш;\nмарказий нерв тизими томонидан: таъсирчанлик, онгни чалкашиши, тушкун кайфият. Эшакеми, тери тошмаси кўринишидаги аллергик реакциялар кам холларда кузатилади. Уйғонганда уйқучанликни, кам холларда бош айланиши ва координацияни бузилиши ҳис қилиниши мумкин.\nПрепаратга юқори сезувчанлик, яққол нафас етишмовчилиги, 15 ёшгача бўлганлар, ҳомиладорлик, лактация (даволаниш вақтида эмизишни тўхтатиш керак).\nMRСамнат миорелаксантлар ва психотроп воситаларнинг таъсирини кучайтиради. Препарат тримипраминнинг концентрациясини пасайтиради, буни уларни бир вақтда қўлланганда ҳисобга олиш керак. Марказий нерв тизимига сусайтирувчи препаратларни, алкогольни таъсирини кучайтиради.\nMRСамнат препаратини кескин бекор қилиш «бекор қилиш» самараларини чақирмайди. MRСамнат препарати миастенияда қўлланган ҳолларда, мушак кучсизлигини кучайиши мумкинлиги туфайли, қатъий неврологик назорат керак. Ҳомиладорлик ва эмизишда қўллаш мумкин эмас.\nПрепаратни қабул қилаётган пациентлар, юқори диққатни талаб қилувчи потенциал хавфли фаолият турлари билан шуғулланишдан сақланишлари керак. MRСамнат препарати билан бир вақтда алкоголь ва бошқа психотроп препаратларни истеъмол қилиш тавсия қилинмайди.\nЖиддий ёки турғун нохуш самаралари аниқланмаган; дозани ошириб юборилиши чуқур давомли уйқу билан намоён бўлади. Бироқ, MRСамнат препарати алкоголь ёки бошқа МНТ сусайтирувчи воситалари билан бирга қўлланганда, дозани ошириб юборилиши оғир ва пациентнинг ҳаёти учун хавфли бўлиши мумкин. Доза ошириб юборилган ҳолда дарҳол шифокорга мурожаат қилиш керак. Тутиб турувчи ва симптоматик даволаш ўтказилади.\nҚобиқ билан қопланган таблеткалар. 10 таблеткадан контур уяли ўрамда. Бир контур-уяли ўрамлар қўллаш бўйича йўриқномаси билан бирга картон пеналда жойланган.\nMR Ампициллин натрий22.03.2018Кейинги мақола